Autonomoentzako heriotza-asegurua | Seguros Bilbao\nZertan datza autonomoentzako heriotza-asegurua?\nAutonomoentzako heriotza-asegurua zure beharretara egokitzen den bizi-aseguru bat da, heriotza eta erabateko baliaezintasun iraunkorragatiko berme klasikoak eskaintzen dituena, bai eta zure osasun eta ongizatearekin lotutako laguntza-zerbitzu osagarri esklusiboak ere\nAseguru hau pertsonalizatu zure beharretara egokituz.\nGaixotasun larriaren ondorioz heriotza ematen bada balioraren %50eko aurrerapena lortu.\nMediku-azterketaren beharrik gabe zuri egokitzen zaizun asegurua kontratatu, zirkunstantzia zehatzetan izan ezik.\nOsasun eta ongizatearekin erlazionatutako abantaila esklusibo batzuez gozatu.\nBizitza + aseguruak zure segurtasuna eta zure familiarena bermatuz aseguratutako kapitala biderkatzen du, gertakizunaren zirkunstantziak aintzat hartuz:\nIstripu baten ondorioz, heriotza eta behin-betiko erabateko baliaezintasuna ematen badira, kapitalaren balioa bikoiztuko da.\nZirkulazio istripu baten ondorioz heriotza ematen bada, kapitalaren balioa hirukoiztuko da, eta ezkontide biak hiltzen badira, kapitala laukoiztuko da.\nGainera, Bizitza + aseguruak abantaila esklusibo batzuei esker zure osasunerako eta bizi kalitatea hobetzeko zainketak eskaintzen ditu.\nDiziplina anitzeko talde mediko bat dago zure eskura mediku aholkularitzarik osoena emateko.\nBeharrezkoa izatekotan, bigarren iritzi mediko bat, tratamendurik egokiena eta zentro mediko aproposa, bai nazionala zein atzerrikoa errazteko zerbitzu esklusibo bat.\nGaixotasun koronario bat pairatzen baldin baduzu, osasun-zerbitzu osoa zure berreskuratze funtzional, fisiologiko eta psikologikoarentzat.\nLaguntza juridiko familiarra eta gestoria izapideak\nAseguratuaren heriotza eta erabateko behin-betiko baliaezintasuna ematekotan izapide administratiboen arreta eta ebazpena.\nFamilia-erantzukizunak dituzten pertsonei zuzenduta egoteaz gain, aseguru hau aseguratutako pertsonaren bizi kalitateaz arduratzen da, gaixotasun larria ematekotan heriotzaren balioaren %50 aurreratuz.\nAseguru hau bizi-aseguru bat baino gehiago da, zure osasuna eta ongizatea hobetzeko zuzendutako zerbitzu esklusibo desberdinak barneratzen dituelako: orientazio mediko telefonikoa, bigarren diagnostikoa, koroazko gaixotasunen berresuratzea eta laguntza juridiko familiarra. Beste abantailetako bat asegurua zure beharren arabera diseinatzeko aukera da: bermeak, aseguratutako balioa, bere errebalorizazioa eta ordainketaren era ere aukeratu ditzakezu.\nZergatik kontratatu bizi-asegurua Seguros Bilbao-rekin?


Pertsona bakoitzari egokituta antolatu ohi dugu hiruhilekorako zein ikasturte osorako gure programa, eta gehienez ere 35 ikasle hartzen ditugu. Aspalditik ari gara lanean 15/16 ikastetxerekin, eta haien zuzendariekin harreman ona daukat.\nZuzenean ezagutzen ditut, gainera, ikasleak hartzen dituzten familiak.\nUztailean, hiruhilekoan edo ikasturtean ikasleak hartuko dituzten familiekin izan ohi gara ahizpa Susan eta biok.\nBiotako bat, ahizpa edo neroni, taldearekin batera joaten gara Bilboko aireportutik Irlandan izango duten bizilekuraino, eta beste aireportuetatik joaten direnek, berriz, zain izaten gaituzte Dublingo aireportuan.\nIrlandan ikasturte osoa egiteko programak akademikoki, hizkuntza eta cultura aldetik murgiltzea dakar. Ikaslea familia batekin biziko da eta tokiko eskola batean ikasiko du, bertako ikasleekin.\nIkasturtearen hiruhileko bat Irlandan igarotzeko programa, ingeles maila perfekzionatu nahi duten ikasleei zuzenduta dago, beren herrialdearekin loturak guztiz hautsi gabe, hiruhileko bakar batean. Horregatik, programa hau oso egokia da gaztetxoenentzat, eta atzerrian aldez aurretik beste esperientziarik izan ez duten ikasle horientzat.\nIkasleak Irlandan hasiko du ikasturtea eta Espainian bere ohiko eskolan jarraituko du, Gabonetako oporrak amaitu eta gero.\nAukera bikaina hainbat arrazoiengatik:\nIngelesa praktikatzeko, hobetzeko eta ingelesez jariotasun handiagoa lortzeko aukera.\nAukera ematen dizu kultura berri bat bizitzeko, beste jende mota bat, beste bizimodu bat ezagutzeko, eta lagun berriak egiteko; horrek, zalantzarik gabe mundu ikuspegia zabaltzen dizu.\nArlo pertsonalean heldutasuna lortzeko aukera ematen du: Parte-hartzaileak segurtasun handia hartzen du bere buruan, autonomoki egoera berriei aurre egin behar dielako.\nEgokitze prozesua, beste helmuga batzuen kasuan ez bezala, nahiko erraza da. Irlandarrak, “iparraldeko latinoak” deitu ohi direnak, atseginak eta abegitsuak dira. Haien kultura eta geurea antzekoagoa da anglosaxoiena baino, eta parte-hartzaileak errazago egokitzen dira.


Kontakizun Kaleidoskopikoa • ZUZEU\nKontakizun Kaleidoskopikoa –\nGaraiak aztoratuta datoz. Abiadura handian bizi gara. Atzoko gertaerak gaurko amnesia bihurtu zaizkigu, eta, are txarrago, biharko ahanzturagile bilakatzeko arriskuan gaude, Mario Benedetti idazle uruguaitarraren gogoetari jarraiki.\nHerri mugimendu batek 45 urtetako ibilbidea daramala esatea ez da ez edonork esan dezakeen zerbait. Balio erantsia du herri inpultsotik sustatua, bultzatua eta garatua izan denean. Are gehiago, Gernika duenean kokaleku. Euskaldunon memoria lekua borroka lekua izan delako, maiz. Egia, aitortza, eta justizia ardatz harturik, aurrean duenaren boterea dena delakoa dela, ekarpen konprometitua eskaini du.\nHerri memoria elikatu duenak bere memoria propioa eraiki du denboraren poderioz. Iraganari erreparaturik, baina garaian garaiko borroka, problematika eta aldarrikapen ugarirekin konektatzeko: Euskal Herriko gatazka politikoaren soluzio bidean aktibo, munduko borroka ezberdinen elkargune, eta aldarrikapen sozial ugariren bidaia-lagun izan baita. Etorkizuneko begiradarekin, betiere.\nGernika Batzordearen ibilbidea biltzen saiatzen duen dokumentala egin dugu, proiektu kolektibo izaera hartu duena. Datorren urriaren 22an estreinatuko dugu Gernikako Lizeo Antzokian, Zineklub elkartearekin lankidetzan. Herri memoria bizia eraiki nahi duen oro gonbidatua dago. Askatasunaren eta justiziaren txori koloretsuak kantatzen jarrai dezan.


Oneka Perea: «Galdakaon dagoen herri eta elkarte giroa falta zaio Estokolmori» | BINKE Galdakaoko eta Usansoloko aldizkaria\nOneka Perea: «Galdakaon dagoen herri eta elkarte giroa falta zaio Estokolmori»\nOneka Perea Ariznabarreta, Estokolmoko galdakoztarra\nBINKE / 2022ko maiatza\n«Galdakaon dagoen herri eta elkarte giroa falta zaio Estokolmori»\nGaur egun: Stockholm (Suedia).\nJaiotza urtea: 1998.\nIkasketak: Biokimika eta Biologia Molekularra EHUn.\nZertan dabil: Toxikologiako masterra bukatzen.\nZerk eraman zintuen herritik alde egitera? Hitz laburretan esanda, ikasketek eta nire garapen profesionalak. Karrerako hirugarren urtean Erasmus egonaldi bat egiteko grinak eraman ninduen lehendabiziz herritik alde egitera.\nZeintzuk dira bizi izan dituzun aldaketarik nabarmenenak? Batez ere klima nabarmenduko nuke. Hotza maite dudan arren, Galdakaon ez gaude ohituta -15ºCko neguetara, eta hori Suedian bizi naizenetik ikasi dudan zerbait da. Elurra ere gogoz jausten da neguan zehar, eta neguak, oro har, urri bukaeratik apirilerarte irauten du. Honekin batera, argi eskasia ere daukagu…\nZer du zure hango herriak, Galdakaok ez duena? Eta alderantziz? Estokolmok, hiriburu izan arren, badu bake eta lasaitasuna haren kaleetan. Puntako orduetan, metroa bete-beterik doan arren, ez dago itzelezko zaratarik, marmar isiltxo bat baizik. Euskal Herrian pixka bat zalapartatsuagoak garen artean. Aitzitik, Galdakaon dagoen herri eta elkarte giroa falta zaio Estokolmori. Ez daukate kuadrila bezalako kontzepturik, edo bazkari popularrik, ezta herriko jairik ere…\nZeren falta sumatzen duzu han? Bereziki familiarena eta lagunena. Bi urte eta gero, nahiko talde handia egin dut Estokolmon ere, baina saihestezina da familiartekoek zein kuadrilakoek egiten dituzten plan gehientxoenak ukatu behar izatea. Oso harreman estua dut gurasoekin, eta telefonoz ia egunero hitz egiten dugun arren, batzuetan haien besarkada, mimo, edo musuak dira gehien behar ditudanak. Aitite-amamak ugariagotan ezin ikustearen pena ere badut…\nZer gomendatuko zenioke zure herritar bati han bisitatzeko? Estokolmo oso hiri polita da, baina ez lar handia, pare bat egunetan ikusteko modukoa. Zerbait berezixeagoa gomendatzekotan, Suediako natura bisitatzea gomendatuko nuke. Batik bat Estokolmoko artxipelagoa.\nGure herriaz hitz egiten badiezu hangoei, zeren inguruan aritzen zara bereziki? Denbora guztian egiten diet hitz Galdakaoz, baita Euskal Herriaz ere. Erromeriez eta jaietako giroaz mintzatu naiz askotan, nola Santakurtzak ospatzen ditugun irailean eta orduan, herritar guztiok batzen garen ekintzak, show, lehiaketa, eta bestelako jarduerak antolatzeko. Euskal dantzez ere egin diet berba, eta behin Zazpi Jauzi dantza erakusten saiatu nintzen! (barreka)\nZer dakite gure herriaz? Suedian badakite euskaldunok berezi sentitzen garela, kultura oso berezia dugula eta ez daukala espainiarrekin zer ikusirik. Halaber, ezagutzen dute zeinetan famatua den gure gastronomia, batez ere gure pintxoak. Euskara hizkuntzaz ere badute zerbait entzunik, behintzak badakite nola ez duen Europako beste inolako hizkuntzaren antzik batere.\nZeintzuk dira zure etorkizunerako asmoak? Momentuz Suedian geldituko naizela uste dut. Abuztuan hasiko naiz laborategian lanean, sei hilabeteko kontratuarekin. Gustura banabil kontratua luzatzeko aukera emango didate otsailean.\nJoseba Loroño Espainiako hirugarren, medikuen txirrindulari lasterketan\nEspainiako Junior Mailako Saskibaloi Txapelketa jokatu dute hainbat galdakoztarrek


Kronika zaharrak: 2007-02-25\nJUBENIL MAILA: USURBIL KE 34 -- ORDIZIA ET 21\nNahiz eta markagailua ikusita beste gauza bat pentsatu ordiziarrek partidu txukuna jokatu dute, baina bueltatu da "15 minutuko despistea". Partidu hasiera nahiko orekatua joan da, 6-8 galtzen, baina despistea etorri eta 10-2 partziala jaso eta partidua galduta. Atsedenaldian 18-8 galtzen bukatu da.\nBigarren zatian lasaiago jokatu dute Goierri OET taldekoak eta nabarmendu da, 16-13 galdu dute zati honetan, beste itxura bat emanez. Azkeneko emaitza, halaere, oso nabarmena izan da, 34-21 usurbildarren alde.\nJokatu direnak honako hauek izan dira: SALDIAS; ZABALA (6), RIBERA (7), GOIKOETXEA (1), ALVAREZ (1), MARTINEZ (1), GALLARDO (5), AGIRRE, MORENO eta OLANO\nKADETE MAILA: GOIERRI OET 25 -- DONIBANE 20\nPartidua oso parekatua eta gogorra ordiziarrek eta pasaitarrak jokatu dutena. Defentsako lana oso ona izan da bi taldeetan eta hori nabarmendu da markagailuan, 25-20, oso eskasa kategoria honetarako.\nLehenengo zatia oso orekatua izan da, bukaeran 8-9 pasaitarren alde. Bigarrenean ordiziarrek hobetu dute bere jokua eta emaitzari buelta eman diote. Pasaitarrek 4 goleko abantaila izan dute baina hemendik aurrera ordiziarrek pixkanaka pixkanaka hurbildu eta bi goleko abantaila lortu dute. Momentu honetan pasaitarren nerbioak agertu dira eta partidutik joan dira, arbitroarekin hikamikan aritzen, ordiziarrek egoera aprobetxatu dute eta azkenean 5 goleko abantaila lortu dute.\nJokatu direnak honako hauek izan dira: ZABALEGI, ARRATIBEL; ARREGI (2), SANCHEZ, BRICIO (1), CORTES (2), CASADO (7), REY (1), MARKET, ETXEBERRIA (8) eta MARTOS (4)\nINFANTIL MAILA: ORDIZIA E.T. 24 -- ARRATE 16\nInfantil mailako taldeak Arrate aurka jokatu du atzeratutako partidua. Partiduaren lehenengo fasean ordiziarrek oso gaizki jokatu dute eta talde eibartarra aurreratu da markagailuan, 15. minutuan 4-6 galtzen. Hortik aurrera Ordizia E.T.ko jokalariek bere jokoa egin dute eta argi eta garbi menperatu dute partidua. 30. minutuan 15-11 irabazten zuten, eta partidu bukaeran emaitza oso garbia izan da, 24-16 ordiziarren alde.\nJokatu direnak honako hauek dira: GALDEANO, BRICIO (6), RODRIGUEZ (1), AEGINOLAZA (2), URANGA (4), ARANA (1), FAJARDO (2), SANCHEZ (2), SAN MIGUEL (2), GATZIA, ARBIZA (2) eta LOBATO (2)


[Kafe Aleak] Jokin Azpiazu Okerrekok Julio Kageta • ZUZEU\n[Kafe Aleak] Jokin Azpiazu Okerrekok Julio Kageta –\n“Bihar eta berandu” (Gor, 1991)\nDisko honekin nolabaiteko arrakasta izan zuen taldeak. Mea kulpa kantua irratian jarri zuten dezente, eta uda hartan plaza batzuk bete zituztela diote batzuek. 1993an Mestizu diskoa kaleratu zuten, eta ematen du inor gutxik ulertu zuela. Letrak beti bezain onak izanik, musika aldetik garai haietan entzuten zuten 90eko hamarkada hasierako rockari egin zioten leku eta, Euskal Herrian beste hainbat talde bezala (Danba, Beti Mugan edo Martxoak 31 datozkit burura), esango nuke azkarregi heldu zirela… Oraindik gogoan dut Ermuko parkean eman zuten azken kontzertua. Baina pelikula ez zen orduan amaitu: gerora Dantzut etorri zen, eta beranduago P.A.M. Eta bertan jarraitzen dute gaur ere Kageta batzuk, Bihar eta berandu grabatu zuteneko ilusio berberaz. Horrela entzuten ditugu oraindik geuk ere: belarriak, burua, hankak eta bihotza –batik bat bihotza– erabiliz.\nJokin Azpiazu Carballo, Okerreko, (19981, Ermua) kultur eragilea\n[Kafe Aleak] Jokin Azpiazu Okerrekok Julio Kageta [Kafe Aleak] Jokin Azpiazu Okerrekok Julio Kageta\ngomendioa, Julio Kageta, Kafe Aleak, musika, Okerreko


BPTD Enpresa Elkartea eskualdeko industria sarea bultzatzeko prest dago - etakitto.eus\nBPTD Enpresa Elkartea eskualdeko industria sarea bultzatzeko prest dago\nAurreko barixakuan bilera berezia egin zuen BPTD Enpresa Elkartearen Batzarrak, COVID-19aren osasun-krisiak eskualdean elkarteko kide diren enpresetan izaten ari den eragina aztertzeko eta, horrekin batera, Debabarreneko industria-sarea mantendu eta sendotuko duten irtenbideak proposatzeko.\nBileran esandakoaren arabera, elkarteko enpresek ahalegin handia egin dute, COVID-19 krisiaren eragina langileengan ahalik eta txikiena izan dadin, baina kezkatuta daude beraien jarduerak epe ertainera izan dezakeen bilakaerarekin. Esan dutenez, “industria-sektorearen eskaera berraktibatzea beharrezkoa da, eskualdeko jarduera sustatzeko”. Gainera, industria-enpresa gehienen ezaugarri esportatzailea dela eta, oso kezkatuta daude mugak eta aireko espazioa itxita egoteak ekar ditzakeen ondorioekin”\nBPTD Enpresa Elkarteko gestioaren arduraduna Debegesa da eta, bertatik egin duten inkestaren arabera, enpresen %59k ez du bere jarduera eteteko beharri izan eta bere jarduera guztiz laga dutenak %6 dira (datuak maiatzaren 6ra artekoak dira). Bestalde, elkarteko enpresen %44ak ABEE modalitateren bat aplikatu du, eta horien artean %25ak aplikatu du ABEE murriztua.\nHilabete honetan urtebete izango da BPTD Enpresa Elkartea eratu zela eta, testuinguru horretan, taldeak bultzatzen dituen lankidetza-proiektuek inoiz baino zentzu gehiago dutela uste dute. Aurten, besteak beste, talentua erakarri eta atxikitzearekin zerikusia duten proiektuak garatzen ari dira, barne ekintzailetza sustatzen lan egin da eta elkartutako enpresentzat jardunaldi teknologikoak eta ez teknologikoak antolatzen ari dira. Gainera, BPTD Enpresa Elkartea harremanetan dago Goierri Valley, Enpresare, ADEGI eta Confebask elkarteekin eta Gipuzkoako Foru Aldundia eta Eusko Jaurlaritzarekin lanean dabil, administrazioei BPTDren ekintza-lerroen eta eskualdean garatzen ari diren proiektu estrategikoen berri emateko, informazioa partekatzeko eta egungo krisiaren irtenbide onena aurkitzen laguntzeko.\n« (Erreportajea) …eta kitto! Euskara Elkartea: Sasoi berrietan, bide berriak Jarri dituzte maskarak doan banatzeko makinak herriko hainbat tokitan »


Mikel Arregi. "Andoain urbanistikoki gaizki egituratuta dago" - Noticias de Gipuzkoa\nMikel Arregi. "Andoain urbanistikoki gaizki egituratuta dago"\n– m.s.s. 03.01.2021 | 23:42\nANdoain – Zure eskutatik pasa diren proiektuetatik zein dituzu bereziki gogoan?\n–Badira zenbait proiektu estrategikoak izan direnak, esaterako, 1991 hasi zen gure lehen legealdian martxan jarri genuen kiroldegiaren proiektua. Udal gobernuan sartu ginenean ikusi genuen obrak geldirik zeudela eta Udala enpresarekin auzitan zegoela. Martxan jartzea erabaki genuen proiektuaren interes soziala garrantzitsuagoa zelako eta denborak arrazoia eman digu. Hurrengo legealdian aipatuko nituzte, alde batetik, Bastero Kulturgunearen aldeko apustua eta, bestetik, kiroldegiaren handitzea.\nAndoaingo erraldoi eta buruhandien konpartsaren sorreran ere funtsezko pieza izan zinen.\n–Kultur sailean nengoen eta beharrezkoa iruditzen zitzaidan Andoainek erraldoi eta buruhandiak izatea. Proiektu pertsonal bat izan zen. Urte askotan gaizki kontserbatuta egon dira, baina gabon hauetan Basteron erakusketa batean ikusteko aukera izaten ari gara.\nSanta Krutz eguneko Ezpata-Dantza berreskuratzearen alde ere lan egin zenuen.\n–Prozesioak udaletxetik Santa Krutz ermitara egiten zuen ibilbidea galtzear zegoela ikusten nuen eta pena handia ematen zidan. Iñaki Arregirekin hitz egin nuen tradizioa berpizteko zerbait egin behar zela. Ezpata-Dantza berreskuratzeko erabakia hartu genuen, eta galdu ez ezik, berpiztu ere egin genuen ekitaldia bera.\nNolako Andoain uzten duzu?\n–Andoainek arazo argi bat du: urbanistikoki gaizki egituratuta dago eta auzotan bizi dira andoaindarrak. Jaietan asko antzematen da. Ez dago herria ba-tzen duen elementu amankomun bat. Bere garaian Basterok funtzio hori egin nahi zuen, eta pixkanaka lortzen ari da, baina urbanistikoki lagundu behar zaio, oinezkoen guneak sortuz eta abar. Orain liburutegi berria egiteko proiektua definitizen ari da Udala eta garrantzitsua izango da elkarbizitza hori lortzeko bidean.\nMikel Arregi: "Siempre he tratado de tener gestos para mejorar la convivencia en mi pueblo". Política


Posted par Tranquillus | Otsailaren 25, 2021 | Webean\nHala badagokio, enpresariek langileekin edo ordezkari sindikalekin enpresako lanbide heziketako gaietan elkarrizketa soziala antolatzeko erreferentzia diren epe batzuk bete beharko dituzte. Hori dela eta, zuzendaritzak Gizarte eta Ekonomia Batzordearekin (EGE) formalki eztabaidatu behar du konpainiaren orientazio estrategikoei eta bere gizarte politikari buruzko urteko bi kontsulten bidez.\nEnpresa edo adar hitzarmenik egon ezean, lan kodeak ez du inolako egutegirik finkatzen hainbat gairi buruzko kontsulta horietarako: enplegu aldaketak, kualifikazioak, urte askotako prestakuntza programa, ikaskuntza eta, batez ere, garapen plana. gaitasunak (PDC, lehengo prestakuntza plana).\nOharra: PDCri buruzko aldizkako kontsultarik ez izateak langileen ordezkariek har dezaketen eragozpen-delitua suposatzen du enpresariarentzat; hala ere, CSEren iritzia kasu guztietan aholkularitza izaten jarraitzen du.\nBere aldetik, CSEren bilera baino bi egun baliodun lehenago, organoko kide hautetsiek aukera ematen diote patronalari idatzizko ohar bat bidaltzeko beren arrazoiak eman behar zaizkien galderak zerrendatuz. Gutxienez 50 langile dituzten enpresetan, enpresariak langileen ordezkariei eman behar die\n25eko otsailaren 2021a Nola antolatu prestakuntzari buruzko elkarrizketa soziala? Lanbide heziketari dagokionez, enpresariek legez daude hainbat betebehar betetzera. Uztailaren 10, 2021Tranquillus\nREAD Soldatapeko CPFen ekarpenak eta zuzkidurak\nAtzeranzkoIraupen finkoko kontratua: aldi baterako igoeraren errealitatea frogatu kontratua amaitzen den unean\nSuivantEnpresak: ez ahaztu genero berdintasunaren indizea martxoaren 1erako argitaratzea


Mortina 4: Eta misterio aintzirako oporrak-\nIritsi dira oporrak! Bazen garaia! Mendeak igaro dira Mortina eta bere familia azken aldiz oporretan egon zirenetik! Helmuga: Villa Loretsu, izeko Meguera eta lehengusu Dilberten etxea. Baina atsedenak gutxi irauten du. Hala-holako burokrata batek villa jenderik gabe dagoela eta enkantera atera behar duela jakiten du Mortinak. Lortuko ote du berandutu baino lehen hura salbatzeko irtenbideren bat aurkitzea? Nazioartean arrakasta itzela lortu duen bildumaren abentura berri bat. Jada hogeita lau hizkuntzatara itzuli da.


Sarrouilles - Wikipedia, entziklopedia askea.\n43°13′50″N 0°07′42″E / 43.2306°N 0.1283°E / 43.2306; 0.128343°13′50″N 0°07′42″E / 43.2306°N 0.1283°E / 43.2306; 0.1283\nAureilhan, Barbazan-Debat, Boulin, Laslades, Séméac eta Souyeaux\n268 (%51.7) 261 (%50.4)\nSarrouilles (frantsesez eta ofizialki: Sarrouilles) Okzitaniako udalerri bat da. Administratiboki Frantziako Pirinio Garaiak departamenduan dago, Okzitania eskualdean. 2013an 571 biztanle zituen.\n2007an Sarrouilles udalerrian erroldatutako biztanleak 571 ziren. Familiak 212 ziren, horien artean 40 pertsona bakarrekoak ziren (8 bakarrik bizi ziren gizonak eta 32 bakarrik bizi ziren emakumeak), 76 seme-alabarik gabeko familiak ziren, 72 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 242 etxebizitza zeuden, 219 familiaren etxebizitza nagusia ziren, 14 bigarren erresidentzia ziren eta 9 hutsik zeuden. 231 etxeak ziren eta 9 apartamentuak ziren. 219 etxebizitza nagusietatik 190 bere jabearen bizilekua ziren, 22 alokairuan okupaturik zeuden eta 7 doan lagata zeuden; 8 etxek bi gela zituzten, 17 etxek hiru zituzten, 53 etxek lau zituzten eta 141 etxek bost zituzten. 182 etxek euren parking plaza propioa zuten azpian. 69 etxetan ibilgailu bat zegoen eta 138 etxetan bat baino gehiago zituzten.\nSarrouilles udalerriko biztanleria-piramidea 2009an .\n2007an lan egiteko adina zuten pertsonak 375 ziren, horien artean 268 aktiboak ziren eta 107 inaktiboak ziren. 268 pertsona aktiboetatik 256 lanean zeuden (138 gizon eta 118 emakume) eta 12 langabezian zeuden (9 gizon eta 3 emakume). 107 pertsona inaktiboetatik 46 erretiraturik zeuden, 34 ikasten zeuden eta 27 "bestelako inaktibo" gisa sailkaturik zeuden.\n2009an Sarrouilles udalerrian 211 unitate fiskal zeuden, 545 pertsonek osaturik. Pertsona bakoitzeko diru-sarrera fiskalaren mediana urteko 20.122 euro zen.\n2007an zeuden 17 komertzioetatik, 2 bestelako produktu industrialen fabrikazioko enpresak ziren, 8 eraikuntza enpresak ziren, 2 ibilgailuen saltze eta konpontze enpresak ziren, 1 higiezinen enpresa zen, 1 zerbitzu enpresa zen, 2 administrazio publikoko enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 7 zerbitzu publikoetatik, 2 igeltseroak ziren, 2 zurginak, 1 argiketaria, 1 ile apaindegia eta 1 higiezinen agentzia.\n2000. urtean Sarrouilles udalerrian 17 nekazaritza-ustiategi zeuden, 240 hektarea erabiltzen.\nLansac (2,7 km)\nBoulin (2,8 km)\nAureilhan (3,1 km)\nLaslades (3,2 km)\nLizos (3,5 km)\nBarbazan-Debat (3,7 km)\nLespouey (3,8 km)\nSouyeaux (3,9 km)\nCalavanté (3,9 km)\nBNF: 15270841f (data)\nOrriaren azken aldaketa: 18 urria 2021, 20:40.


gizarteratzea - Elhuyar I+G\nBrowsing Posts tagged gizarteratzea\nCICLing 2013 kongresuaren kronika\n2013(e)ko apirilak 26 Elhuyar I+G No comments\nAurten, aste santuarekin bat etorriz (Martxoak 24-30), CICLing (International Conference on Intelligent Text Processing and Computational Linguistics) kongresuaren 14. edizioa ospatu da, Pitagoras, Aristarko edo Epikuroren jaioterri den Samos irla greziarrean. Xabier Saralegi eta Iñaki San Vicente bertan izan gara Elhuyar Fundazioko I+G unitatearen ikerketen emaitzak aurkezten. CICLing hizkuntza naturalaren prozesamenduaren alorrean kongresu garrantzitsua da, eta bertan publikatzea ez da lan erraza, eta horren erakusle da hurrengo estatistika: aurten bidalitako artikuluen %24,6 besterik ez da onartu. continue reading…\nKongresuak biltzarrak, CICLing, gizarteratzea\nElhuyar Fundazioa LREC 2008 biltzarrean\n2008(e)ko ekainak 1 elhuyarhz No comments\nElhuyar Fundazioko I+G+Bko lantaldea hizkuntza-teknologien LREC 2008 biltzarrean izan da, Marrakechen. Hizkuntza-teknologietako azken joerak ezagutu, eta Elhuyarren I+G+Bren azken ikerketa-proiektuak nazioartean ezagutarazi ditugu.\nKongresuak biltzarrak, gizarteratzea, Hizkuntza-teknologiak, I+G, ikerketa, LREC


Eman izena desfibriladore ikastarorako - Sakana - Guaixe.eus\nEman izena desfibriladore ikastarorako\nGuaixe 2016-02-24 13:11\nApirilaren 25ean eta 26an izanen da, Irurtzunen\nSakanako Mankomunitateak, CEIM eta Irurtzungo Udalaren laguntzarekin, desfibriladore ikastaroa antolatu du apirilaren 25ean eta 26an Irurtzungo Kultur Etxean. Ikastaroa sorosleei, udal langileei, irakasleei eta lehen sorospenetan interesa daukaten guztiei zuzenduta dago.\nGuztira 8 orduko ikastaroa izango da. Apirilaren 25ean 16:30etik 20:30era ariko dira, eta apirilaren 26an ordutegi berberean. Edukiari dagokionez, bihotz birikietako reanimazioa, bizitza arriskuan jartzen duten egoerak –itotzea, epilepsia erasoak, bihotzekoak…– eta desfibriladorearen erabilera aztertuko dituzte. Ikasleek ikastaroa egin izanaren ziurtagiria jasoko dute.\nApirilaren 14ra arte eman daiteke izena Mank-eko kirol zerbitzuan (948 464 866 edo kirolak@sakana-mank.eus) edo Irurtzungo Kultur Etxean (948 600 412). Prezioa: 20 euro. Gehienez 24 parte-hartzailek onartuko dira. Izena eman ahala tokiak betetzen joango dira eta beharrezkoa bada itxaron zerrenda egongo da.


Gabon, Gabonetan! - - Aikor.eus\nZergatik ez duzu idazten zeure biografia, egunkaria?\nJuan Luis Goikoetxea 2021-12-23 09:46\nAtzo “gabon” esanez bidali genuen lotara 2021. urtea; gaur, “egun on” diogu 2022ko agurrean. Halakoa da denbora, inoiz gelditzen ez dena.\nLotara joan den 2021eko urte hori zelakoa izan da zuretzat, zuentzat? Zeuk kontatzen ez baduzu, zure ondorengoek edo ingurukoek ez dute ezer jakingo; hemendik 30 urtera, ahaztu egin dira orduko xehetasun asko. Jo dezagun Covid-19ak larri, arnasestuka, etzan zaituela ospitalean; irudika dezagun basoan galdurik egon zarela helikopteroz topatu zaituzten arte, edo bat-batean maitemindu zarela Eguberrietan. Ez du merezi une horietako gertaerak, sentimenduak idaztea?\nBehar bada, telebistaren aurrean jarririk, edo Instagrameko albisteetara makurturik, jende ospetsuaren -edo koipetsuaren- bizitzak ikustea gustatzen zaizu. Eta zeure biografia? Ez ote da interesgarriagoa zuk bizi duzuna? Ala zeureak bost axola dizu?\nZergatik bihurtu merkatuko nagusien, ugazaben, txotxongilo? Geure bizitzaren jabe beharko genuke izan. Horretarako, isiltasun apur bat lortzea komeni zaigu, geure burua entzuteko; subjektuak garela erakusteko, geure-geureak diren ideiak, asmoak, marrazkiak, oroitzapenak, esaldi politak, sekretuak egunkari ezkutuan gordetzeko.\nNik lehenengo egunkaria idatzi nuenean, pezetaz ordaintzen genuen kafea; gure gurasoek “mila erreal” nahiz “erreal bi” ordaintzen zuten dendan. Gaurko 10 euroren balioa 261,43 € zen 1966an, hots, 43.000 pezeta. Diru horrekin 1966an bigarren eskuko Seat 600a erosten zenuen.\nDena den, diruaren gaineko estatistikak-eta artxibatuta aurkituko dituzu, baina irakasleak zaplada emanik lurrera bota zintuela zortzi urterekin, ez da inon azalduko zeuk idazten ez baduzu.\nGaur egun, postmodernitate aroan, selfiak egiten ditugu, autofotoak, baina geure barrua ez dugu selfiatzen, azala, kanpoko itxura baino ez dugu salbatzen.


Euskerabili: ZERUAN BEZALA LURREAN ERE\nEne Jainkoa! Bizitza osoan esan digute aingeruek ez daukatela sexurik eta gero hau! Orain ulertzen dut zergatik ezkutatu diguten egia urteetan. Hau elizaren beste sekretu bat izan daiteke, modan dauden eleberri sasi-historiako horietan agertzen direnen modukoa. Ez dakit sekta batek isilpean gorde nahi zuen ala soilik bakar batzuek jakin eta disfrutatu nahi zuten. Ez ziguten ezer esan nahi besteoi. Baina orain ezinezkoa da sekretua gordetzea, blog honetara ekarri ditugu probak: aingeruek sexua daukate.\nLasai egon zaitezte! Ez dizuegu aingerutxo hauei buruzko iritzia eskatuko, argi dago zen izan daitekeen; neuk, behintzat, argi daukat. Egungo publizitatean emakumearen papera zein den galdetu nahi dizuegu, zer uste duzuen eta zer deritzezuen bideoan ikusten den bezalako kanpainei.\nGaur egun , emakumeek publizitate hori egiten dute saltzen duelako , hau da , jendeari bai gizonaei bai emakumeei publizitate hori ikustea gustatzen zaio , horregatik konpainia handiek diru asko gaztatzen dute bere produkto promozionatzeko.\nNik pentsatzen dut emakumearen papera kanpaina hauetan duina dela , hau da , seguraski diru asko kobatuko dute kanpaina hauek egiten dituztenean eta egiten dute nahi dutelako.Horrez gain kanpaina hauek egiteari ondo deritzot , azken finean ,beste kanpaina batzuk gizoneek egiten dituzte eta ez dut matxismo ikusten kanpaina hauetan .\nBeno, kanpain hauek gustatu ahal dute ala ez, baina argi dago agentziak kanpain hauek egiten dituztela funtziontzen direlako. Gainera kasu honetan produkto bat emakumeentzat da, nork erosten du?, emakumeek?, gizonek emakumeei oparitzeko? Norentzat kanpain hau da?\nGauza bat argi izan behar dugu: sexuak mundua mugitzen du. Publizitate arduradunak ez dira leloak eta gure jatorrizko senatik onura lortzen dute. Emakume edo gizon xarmagarriak agertzen diren iragarkiak hobeto salduko du produktua.\nHori ez da bakarrik publizitate munduan gertatzen, baizik eta zineman ere ikustea dago. Hollywoodeko super-produkzioetan inoiz ez da emakume itsusi bat agertzen. Orain ezin dut emakume itsusi batez pentsatu, Hollywooden oso ospetsua dena. Angelina Jolie, Penélope Cruz, Megan Fox, Scarlett Johansson... Zerrenda bukaezina da.\nHau guztia itxurariko garrantzia eta edertasun kanonekin lotuta dago. Publizitateak ematen digu bere emakume edo gizon kanona, eta esaten digu emakume edo gizon hori bihurtu behar dugula, ospetsuak eta onenak izan nahi badugu.\nGaur egun publizitateak produktuak saltzeaz baino ez da arduratzen. Egia da, hori publizitatearen eginkizun nagusia dela, bai, baina gauza baten eragina kontuan hartu behar da zerbait telebistan edo beste komunikabide batean atera baino lehen.\nHau da emakumeekin dagoen arazoa publizitateari begira. Emakumeak objektu sexual hutsak bezala tratatzen dituzte gehienetan, eta hau gugan eragin bat dauka, guk ez konturatu arren. Ohitutak gaude emakume "perfektuak" ikustera eta badiduri perfekzio hori lortzen ez duen emakumea polita edo zoriontsua ezin dela izan. Hau lelokeria hutsa da, noski, baina hau da publizitateak bultzatzen ari den irudia behin eta berriz, guztiz kaltegarria gizartearentzat.\nGainera, helduek irudi hau erreala ez dela ahazten badute batzutan, imagina dezagun telebista ikusten duen ume batek pentsatuko duena eta bere buruan eratuko dituen ideiak.\nHala era, ez dut uste horrelako kanpainiak egiten duten pertsonek hauen eragin negatiboagatik arduratzea, baizik eta saltzeagatik besterik ez. Penagarria iruditzen zait, baina penagarriagoa da inork ezer ez egiten egoera hau hobetzeko.\nNork modeloak izugarriak diren bularretakoak erakusteko. Urtero lentzeria firma honek hain arrakasta eduki, ezen publizitatean hamaika euro gastatzen duen. Publizitatean emakumearen erabilera ez da gaurkoa, baizik eta betidanik izan da. Emakume politak, ia-ia biluzik, arropa gutxirekin beren gorputzaren biribiltasunak ikusteko. Baina guztiz kontrakoa gertatzen da gizonekin. Gero eta gizon gehiago iragarkietan agertu arren, gorputz-enborra biluzik besterik ez dute erakusten.\nOraindik publizitatea matxista da eta aurrerapauso handiak eman behar ditugu arlo honetan berdintasuna lortzeko.\nPublizitateak hunkigarria izan behar du eta jendeak horri buruz hitz egiten badu, hobeto.\nGogoratzen ari naiz Ryanair-en kanpainan adibidez. Hegazkinekoek ez zuten arropa askorik eta horegatik kexuak jaso zituzten baina berri emaile guztiek albistea eman zuten.\nFinalean, ez dio ardurarik gizon edo emakume izatea dirua irabazten ari diren bitartean.\nNik uste dut gaur egun gizonen eta emakumeon arteko berdintasuna dagoela, hau da, guztiok objetu sexualtzat hartzen gaituztela. Vitoria Secreten bezalako publizitateak bi taldetan dauka erainik handiena, hots, nerabeengan, adin horretan oso sentiberak direlako, eta gizonengan, nerabeak izateari inoiz uzten ez diotelako. Argi dago gizonak, heterosexualak direnek behintzat, primeran pasatzen dutela, beraz, kalteturik izan daitezkeen bakarrak neska nerabeak dira, batez ere gehienek modeloekin alderatzerik ez baitute. Alabaina ez dut uste honek arazo larririk izan behar duenik. Denbora pasa ahala, fisiko ezihobea baino askoz garrantzitsua dela bizitza honetan itxura ona ematea konturatuko dira, eta bi gauzak guztiz desberdinak dira.\nEmakumeen irudiak eragin handiko papera dauka gaur egungo publizitatean, gehien saltzen dutenak direlako.\nBetidanik izan duten sentsualitateari etekina ateratzen diote Enpresetako agintariek eta argi eta garbi dago oso ondo egiten dakitela irabazi handiak dauzkatelako. Hala ere, emakumeen duintasuna zinez errespetatzen da?\nModako eta publizitateko mundua nolakoa den denok dakigu, oso mundu gogorra eta lehiakorra, hain zuzen ere. Horregatik, batzuetan emakumeen lehentasunak ez dira errespetatzen eta besteetan emakumeen baloreak bortitzen dira, beraz hain delikatua den mundu honetan zuhur jokatu behar dugu emakumeak beraiek eta beraien duintasuna babesteko, azken finean emakumeak gizakiak direlako\nNire ustez marketing oso inportantea da salmentak igotzeko eta hori Victoria Secret kompaniak oso ondo egiten du.\nModeloak agertzen dira bere iragarkietan kuleroak saltzeko, agian neska itsusia agertzen bada inork ez du arropa hori erosiko nahi, oraindik ez dira saihatu, badaezpada.\nGauzak begitik sartzen gaituzte publizitateak, eta neska edo mutil polita agertzearen bidez badirudi onuragarria dela ekonomikoki, horrek saltzen duela.\nGainera produktuaren arabera iragarkiak helburu desberdina dauka.\nNire ustez, lehen publizitatea matxistagoa zen orain baino. Horrelako irragarkiak egiten dituzten emakumeek oso gustura egiten dituztela uste dut. Azkenean ezin gorputza ederragoak edukitzeagatik aukeratzen dituzte publizitatea egiteko eta haiek oso harro erakusten dute beren gorputza, emakume guztiok beren edertasunari inbidia diogula dakitelako.


Pello Mugarza: ‘Erromantizismo hutsagaz ez dogu lortuko euskalkiak indartzea’ - bizkaie.biz\nMallabiko euskara izeneko liburua oraintsu argitaratu dau Pello Mugarzak eta, era horretara, Bizkaiko ekialdean kokatuta dagoan herriko berbetearen berezitasunak eta ezaugarriak ikasteko modua dago erraz eta argi.\n1.- Mallabian euskerea bizirik dagoan arren, jokera orokorragaz bat eginik, gazteen artean erabilerea urriagotzen eta edadekoen berba, esamolde eta enparauak galtzen doaz. Hori izan da liburua idazteko arrazoia?\nBai, uste dot gaurko baserritarrak amaitzera doan biziteko modu baten ordezkariak dirala; bizitzeko modu horri lotuta dago euren hizkuntza moldea be; orduan, bata galtzen danean bestea be galdu egingo da eta beharrezkoa dala uste dot lekukotasun hori jasotea eta datozen belaunaldiei erakustea. Gu gara mundu ikuskera horren azken lekukoak eta hurrengo belaunaldiek ereduak beharko dabezala pentsetan dot.\n2.- Mendebaldeko euskalkiaren barruan baina sortaldeko azpieuskalkian kokatzen da Mallabiko euskerea baina auzotik auzora eta etxetik etxera be aldeak igarri dozuz...\nBai, Mallabian hiru azpi hizkera edo bereizten dira; Zengotita auzokoek berriztar egiten dabe, Berrizegaz izandako hartu-emon estuak dirala eta, Gerean Markinarrez edo beharbada Bolibartarrez esan beharko geunke, eta badago beste bat orokorra dana. Mallabia herri txikia da eta hemengo jentea beste herrietako jenteagaz hartu-emonetan egon da, eurekaz alkartu da. Kanpotik datorrenak bere hizkerea dakar, baina ondorengo belaunaldian bardindu egiten da, azken batean ingurua dalako hizkuntza eredua ezartzen dauena.\n3.- Mallabiko euskerearen berezitasunez, labur-labur zer esango zeunke?\nBerezitasunak baino gehiago ezaugarriak esango neuke. Pare bat aitatzearren a >e asimilazinoa, erdiko bokalen itxierea, aditzean it pluragilea, alokutiboko j- ebakera... baina ezaugarri nagusiena, beharbada, aldameneko hizkerakaz egiten dauen loturea da, Markinaldea, Durangaldea eta Debabarrena alkartzen ditualako.\n4.- Lekuan lekuko euskerearen transmisinoan etena dago. Umeak euskera batuan eskolaratzen diralako ala bestelako arrazoi batzuengaitik?\nUste dot hizkuntz politikek izango dabela zerikusirik. Zuberoan umeak zubereraz eskolaratzen dira 12 urtera arte eta gero hasten dira batuaz ikasten. Eskolak asko egin leike, baina ezin jake eskolei errurik bota. Ez dakit behar daben beste material eta baliabide izango daben horretarako.\n5.- Liburu potoloa da; danetara, 394 orri eta lau atal nagusi: Mallabiko datu orokorrak, azterketa dialektologikoa, Mallabiko hiztunei egindako grabazinoen transkripzinoak eta hiztegia. Ganera, argazkiak be tartekatu dozuz eta irakurketea oso atsegina da...\nBai, honako kontuak nahiko astunak egingo jakoz hizkuntza kontuetan pixka bat ez dabilenari eta argazkiek beti laguntzen dabe. Dana dala, pozten nau irakurketea atsegina dala entzuteak.\n6.- CDa be atara dozu liburuagaz batera, Mallabiko hiztun onenen grabazinoak ikusi eta entzuteko aukerea eskainiz...\nBai, bideoan agertzen diran grabazinoak Badihardugu Elkarteko lagunek egin ebezan eta oso behar polita egin eben. Nik uste dot bideoak eta audioak liburuko atalik atseginena dirala.\n7.- Barriemoile edo informanteakaz makinatxu bat berbaldi eta grabazino egingo zenduzan. Zelakoa izan da liburua osotzeko prozesua?\nFilologiako karrerea amaitu ostean pentsatu neban zeozer egin behar nebala. Auzoko gizon biri egindako grabazino batzuk nituan etxean eta hori izan zan abiapuntua; horrek testuok ondo urkuldu eta material hori agortu zanean, alkarrizketa gehiago egin nituan, baina batez be belarria erne euki, entzundako esamoldeak, aditz formak apuntau, eta hori izan da gitxi gorabehera beharra egiteko modua. Argazki zaharrak Eibarko Ojanguren Fondoan topau nituan eta besteak neuk edo lagunen batek ataratakoak dira.\n8.- Oro har, zelako erantzuna jaso dau liburuak? Eta mendebaldeko euskalkia erabilten ez dabenen partetik?\nBa, ez dakit, oraindino nere ingurukoen eretxiak baino ez ditut entzun, baina herrian izan dauen harrereagaz oso gustora. Lagunak beti lagunak dira.\n9.- Mendebaldeko euskalkia darabilgunok konplejuak eta bildurrak baztertu doguzala pentsetan dozu?\nBegitantzen jat bizkaitarrok asko ikasi beharrean gagozala. Askotan entzun behar izan dogu euskera ona Tolosakoa dala, eta hangoa ona da, baina, topikoa bada be, euskera ona egiten dana da, eta geurea estimetan ikasi beharko dogu, baina ez bakarrik hizkuntzearen arloan, bai beste kontuetan be.\n10.- Lekuan lekuko berbetei zelako etorkizuna ikusten deutsezu?\nPentsetan dot aurreko galdereagaz lotuta dagoala. Erromantizismo hutsagaz ez dogu lortuko euskalkiak indartzea, prestigioa emon beharko jake, kontzientzia bat sortu...


Cerebros Destruidos | Demode\n‘cerebros destruidos’rekin etiketatutako sarrerak\tEskorbutoren “buelta”\nLorna\tIruzkin 1\nPoncho K, Manuel Paez (Germenes), Oskar Ces (Lomo Electrico) eta Ziku (Envidia Kotxina) elkartu dira Eskobuto- ri omenaldi bat egiteko Cerebros Destruidos izenarekin.\nZikurekin hizketan egon gara eta ” Eskorbutoren jarraitzaileak garenez pentsatu genuen haien oroimenean abestiak jarraitzen dutela eta musika hontan hasten diren gazteek, haien kantak ezagutzeko” esan digu.\n“Pakori komentatu genion ideia eta oso ongi iruditu zitzaion” jarraitzen du Zikuk.\nNahiz eta ideia hasiberria izan, Bilbotik pasako direla adierazten digu omenaldi honen abeslariak.\nIosuren hil urteurrena heltzear dagoela, beti gogoan izateko zerbait egin behar genuela dio Zikuk baina oraindik garatu gabe dagoela era kontatzen digu. Uda pasatzean, aretoen bira hasiko dira.\nMomentuz eta datu gehiago jasotzearen zain gauden bitartean, Aupa Lumbreiras!! udako festibalean ikusteko aukera daukagu.\nEskorbuto omenaldiaren kideak\nPoncho K – Kitarra / Ziku – Ahotsak / Manuel – Bateria / Oskar – Baxua\nEskorbuto – Cerebros destruidos\nEuskal punkaren berpizpena\nEuskadiko punk taldeek izandako arrakasta ikusita, egungo musikariek espiritu hori berpiztu nahi dute. Iaz Cicatriz, talde Gasteizarrarekin gertatu zen. Goar Cicatriz – ek, lagun batzuekin elkartu zen Espainiatik bira bat eginez. Aurten Bizkaitarrei dagokie txanda.\nCategories: 1\tTags: cerebros destruidos, envidia kotxina, eskorbuto 2012, euskal punk, germenes, homenaje eskorbuto, poncho k, punk vasco\tRSS


Ikerbasquek 25 ikertzaile berri bildu ditu 2018an | El Diario Vasco\nSociedadIkerbasquek 25 ikertzaile berri bildu ditu 2018an\nIkerbasquek 25 ikertzaile berri bildu ditu 2018an\nGaur egun, deialdi guztiak kontuan hartuta, Ikerbasquek 230 pertsona ditu kontratatuta. / IREKIA\nResearch Professor eta Research Fellows programen bitartez heldu diren zientzialariei aintzatespeneko diplomak banatu zaizkie, Urkullu lehendakaria buru izan den ekitaldian\nMiércoles, 5 diciembre 2018, 19:23\nEuskadiko unibertsitateetan eta ikerketa zentroetan lanean jardungo duten Ikerbasque Zientziaren Euskal Fundazioko jakintza arlo guztietako zientzialariei aintzatespenak banatzeko ekitaldia egin da, Bilbon. Aitorpena jaso duten 25 ikertzaile Ikerbasque Research Professor eta Researh Fellows programen bitartez heldu dira aurten, eta beste zazpik kategoriaz aldatu eta ikerketa ibilbidea Euskadin finkatzeko aukera izango dute Research Associate deialdiaren bitartez.\nEkitaldiaren buru Iñigo Urkullu Eusko Jaurlaritzako lehendakaria izan da. Halaber, Cristina Uriarte Hezkuntza sailburuak eta Fernando CossíoIkerbasque fundazioko zuzendari zientifikoak parte hartu dute, Euskadiko unibertsitate, ikerketa zentro eta zentro teknologikoen arduradunekin batera.\nBere hitzaldian, gazteen artean ikertzeko bokazioa piztearen garrantzia azpimarratu du Urkulluk. Euskadiren apustua argia dela esan du eta, zentzu honetan, ikerketa, aurrerabidea, pertsonak eta talentua aipatu ditu «etorkizunerako gako» gisa. Gainera, azaldu duenez, Euskadik Ikerbasquen inbertitzen duen euro bakoitzeko bi euro jasotzen ditu bueltan, atzera ikerketa arloan inbertitzeko. «Ikerbasqueko ikerlariek, urtero, 24 miloi euro baino gehiago lortzen dituzte funts lehiakorretan, eta diru hori ere ikerketarako da», zehaztu du.\nNazioarteko esperientzia luzea eta lidergo gaitasuna duten ikertzaile finkatuei zuzendutako Research Professors deialdiaren bitartez, 2018an zortzi «fitxaketa» berri egin dira. Ikertzaile etorri berrietako batzuek arduradun zientifiko gisa lan egiten dute edota ERC Grants deritzon ikerketa zientifikorako Europako laguntzak lortu dituzte.\nBestalde, Research Fellow programa, hainbat jakintza arlotako 40 urtetik beherako adituak Euskadira ekarri eta bertan atxikitzeko eta zientzialari eta ikertzaileen «harrobi bat» sortzeko diseinatuta dagoen ekimena da.\n2012an abiarazi zen eta helburu bikoitza dauka: alde batetik, atzerrian lanean diharduten zientzialariak erakartzea, karrerako une batean ala bestean kanpora joandako bertako ikertzaileak barne, eta bestetik, Euskadin ikertzen dihardutenei ibilbidea finkatzeko aukerak eskaintzea. Horrela, Research Fellow programari esker, 2018an 17 ikertzaile sartu dira.\nHalaber, deialdi horien osagarri gisa, Research Associate programa abiatu da aurki. Aurreko bi kategorien arteko zubi lana egitea eta ikertzaile gazteei zein zientzialari finkatuei egungo eskaintzak osatzea da bere xedea, ikertzaile karrerako etapa desberdinak gainditzen laguntzeko asmoz. Deialdi honen bidez zazpi ikertzaile hasi dira lanean aurten.\nGaur egun, Ikerbasquek 230 pertsona ditu kontratatuta Research Professor, Research Associate eta Research Fellow deialdien artean, eta guztiek lan egiten dute Euskal Zientzia, Teknologia eta Berrikuntza Sisteman txertatuta.\nEuskadiko unibertsitate eta I+G zentroak hainbat jakintza arlotako adituen ekarpenez profitatzen ari dira dagoeneko, zientzia esperimentaletatik giza zientzietaraino, medikuntza, ingeniaritza eta ikaskuntza tekniko edota gizarte zientziak barne.\nLa ministra Ribera, partidaria de prohibir los toros y la caza Las nuevas adicciones de los escolares vascos: las apuestas deportivas y los móviles


Landareen erreakzioak pertsonen ahotsaren eta gogo-aldartearen aurrean | Consumer\nLandareen erreakzioak pertsonen ahotsaren eta gogo-aldartearen aurrean\nHipotesi batzuen arabera, landareak sentikorrak dira pertsonen ahotsaren eta gogoaren bibrazioekiko, baina zientziak ez du behin betiko erantzunik gai horretarako\nHipotesi batzuen arabera, landareak gai dira giza ahotsaren aurrean ez ezik, zaintzaileen emozioen aurrean ere erreakzionatzeko. Hainbat esperimentu ere iristen dira ondorio horretara. Zientziak, ordea, ez du horri buruzko behin betiko erantzunik. Artikulu honek landareei hitz egiteko ohitura aztertzen du, landareen erreakzioei buruzko ikerketen historia berrikusten du eta begetarianismoak gai horren aurrean duen jarrera azaltzen du.\nLandareei hitz egitea\nEgia al da landareek pertsonen ahotsaren eta gogo-aldartearen aurrean erreakzionatzen dutela? Zientziak oraindik ez dio behin betiko erantzunik eman gaiari. Antzinako kultura askok uste izan zuten hala zela, haien mundu-ikuskerak izaki bizidun guztiak barne hartzen baitzituen, gizakiak barne, eta planeta bera aldatu behar ez zuten osotasun baten parte gisa. Gaur egun, jende askok hitz egiten du landareez, eta maskotak laztantzen dituzte. Baina, haiek erantzuten dute?\nAskotan, landareek solaskidearen lekua hartzen dute bakarrik bizi diren edo bakardadean denbora asko ematen duten pertsonentzat\nEgia esan, askotan, landareei hitz egiten dieten pertsonak dira denbora gehien ematen dietenak eta zainketarik onenak eskaintzen dizkietenak. Hori dela eta, normala da jabeen hitzak maiz entzuten dituzten gehienak egoera onenean egotea. Zenbaiten esanetan, landareak giza ahotsaren bibrazioekiko oso sentikorrak izateaz gain, zaintzaileen aldartearekiko ere oso sentikorrak dira. Hipotesi horien arabera, landareen organismoak zuzeneko komunikazioa ezartzen du landareekin bizi ohi diren pertsonekin.\nBestalde, landareek ere (maskotek bezala) hartzen dute solaskidearen lekua bakarrik bizi den edo bakarrik denbora asko ematen duen jendearentzat. “Náufrago” filmaren protagonista den aldetik, urte askoan bizi da beste gizaki batzuk bizi ez diren uharte batean, eta boleiboleko pilota batekin “hitz egiten” du; beraz, norekin hitz egin behar ez duen edonork beste batekin, bere buruaz aparte dagoen norbaitekin, harremanetan eta komunikazioan jarraitu behar du. Leku horretan txakurrak, katuak edo landareak egoten dira askotan.\nLandareen erreakzioei buruzko azterketen historia\nGrezia klasikoan, Aristotelesek arima eman zien, baina ez sentsibilitatea. Hipokratesek, medikuntzaren aitak, landareekin hitz egitea gomendatzen zien ikasleei, haiek baitziren botikinaren oinarria. Handik denbora askora, XVIII. mendean, Carlos Linneo suediarrak -botanika modernoaren aitzindaritzat hartuta- esan zuen landareak animaliak bezalakoak zirela, baina ez mugigarritasunik. Darwinek, XIX. mendean, esan zuen landareek mugimendu txikiak egiten dituztela. Raoul Heinrich Francé vienarra harago joan zen, XX. mendearen hasieran, landareak animaliak bezala mugitzen zirela esan zuenean, baina askoz abiadura txikiagoan.\nInstalazioetan erreakzioak aurkitu zituzten esperimentuak poligrafo edo “gezur-detektagailu” baten bidez egin ziren.\n1960ko hamarkadan, irizpide zientifikoarekin egin ziren lehen probak. Cleve Backster, CIAko agente gisa galdeketetan espezializatuta zegoen estatubatuarra, poligrafo batekin probak egiten hasi zen, jakin-min hutsez. Hainbat solairutara konektatu zituen gailu horren terminalak, lagunarteko terminoetan “gezur-detektagailua” edo “egiaren makina” izenarekin ezagutzen direnak.\nHarrituta, Backsterrek ikusi zuen landareek, landareak ureztatu behar zituenean edo afektua adierazten zietenean, galdeketetan ongizatea edo gogobetetasuna bezalako sentsazioen ezaugarri ziren seinaleen antzekoak sortzen zituztela. Era berean, zeinu negatiboak agertu zituzten poligrafoaren bidez, jarrera haren segurtasunaren aurkako mehatxua zenean, hala nola, gizakiak guraizeak edo sua bere hosto edo zurtoinetara hurbiltzen zuenean.\nUrte batzuk geroago, Marcel Vogel eta Pierre Paul Sauvin bezalako ikertzaile estatubatuarrek antzeko ondorioak izan zituzten. Mende-erdi geroago, ordea, zientziak oraindik ez du behin betiko erantzunik gai horretarako, hainbat azterketa, liburu, telebista-programa eta abar merezi izan baititu.\nBegetarianoak eta landareak\nJende askok begetariano bihurtzea erabakitzeko duen arrazoietako bat animaliei sufrimendurik ez eragiteko nahia da. Argudio horri kontra egiten diote askotan artikulu honetan aipatutako hipotesi eta esperimentuetan oinarrituta landareek eta gainerako landareek ere "sentitzen" eta "sufritzen" dutela diotenek.\nBegetarianismoa bultzatzen duten sektoreetatik, erantzuna hau da: estimuluei aurre egiteak ez du esan nahi sentitu egiten denik, eta, landareek nerbio-sistema zentralik eta garunaren antzeko organorik ez dutenez (beren eboluzio-estrategiaren ondorioz), ez dute minik edo sufrimendurik izaten. Hala ere, oro har, esaten dute ezen, zientziak noizbait frogatzen badu landareak beren buruaz jabetzen direla eta ebakitzen direnean sufritzen dutela, beste aukera batzuk bilatuko lituzketela landareak ez kaltetzeko.\nArgi dago begetarianismoaren jarrera Cleve Backsterren hipotesien eta landareak hainbeste maite dituztenen aurkakoa dela. Zientziak erantzunik eman arte iraungo dute iritzi desberdinek, hori egunen batean gertatzen bada.\nahots begetalak emozioak erreakzioak esperimentuak Plantas-eu


2012 uztaila | Katebegia\nGaztetatik hasi zen borrokan eta militante lanetan. Politika esparrura iritsi den azken belaunaldiko kide esanguratsua da Anita Lopepe. Batasuneko kidea da. EH Baiko hautagaia. ARGItAratu dugun elkarrizketaren aurrerapena duzu testu hau: Etorkizunean politikari profesional gisara engaiatzeko prest ikusten duzu zure burua? Politika profesional gisara, guztiz ez, baina hautetsi karguetan bai. Gure proiektua praktikan jartzeko ari gara lanean,...\nGaur, uztailaren 6an, 54 urte bete ditu Arnaldo Otegik. Argian elkarrizketatzeko parada izan dugu oraindik orain. Elkarrizketa jaso, eta, harekiko esker oneko hitzekin batera, ene aldetiko Zorionak helarazi diot. Elkarrizketaren mamiaz eta funtsaz hurrengo batean eginen dut gogoeta, beharbada. Badago hainbat kontu hausnartzeko, eta hauen artean hauxe, ez hutsala: Arnaldok bere bizitzaren hamar urte eman ditu barruan. Ez da euskal preso ...


Eider Etxeberria: "Egunerokoan ez gaude ohituta autonomoak izatera" - Arrasate - Goiena.eus\nGarazi Aiesta 2014-09-08 11:59\nEider Etxeberria, Arrasateko Arizmendi eskolako atean.\nEider Etxeberria (Arrasate, 1994) gaztea eta ekintzailea da. Lidergo Ekintzaile eta Berrikuntza graduko ikaslea da Mondragon Unibertsitatean eta geldi egoten ez den pertsona horietakoa ere bada. Buruan beti dabil ideia eta proiektu berriekin bueltaka, eta ahal duen guztietan horiek aurrera ateratzen saiatzen da. Unibertsitatean Want S. Coop. enpresa sortu du, eta, agenda estua izan arren, tarte bat egin dio Goienari bere agendan.\nEider, nolatan erabaki zenuen LEINN gradua ikastea?\nBigarren batxilergoan nengoenean, inguruko guztiek euren bizitzak antolatuta zeuzkaten, bazekiten zer ikasi, zer egin. Ni galduta nengoen, argi baineukan gustuko zerbait ikasi gura nuela. Egia esan, LEINN ikastearen ideia aitak eman zidan, hark Oñatin hau ikasten ziharduten gazte batzuen gurasoak ezagun baitzituen. Han eta hemen galdezka ibili nintzen, baina, azkenean, hartu nuen erabakia.\nZer azpimarratuko zenuke ikasketa hauetatik?\nEsango nuke oso ikasketa praktikoak direla. Unibertsitateko lehen egunean iritsi eta bi talde sortzen dira. Eta jarraian esaten dizute talde hori zure lau urterako taldea izango dela, enpresa bat sortu behar duzula horiekin, irabaziak lortu... Hasiera oso berezia da, ez gaude ohituta hainbesteko autonomia izatera.\nGaur egungo hezkuntzak eta kulturak hori erakusten digutelako.Ohituta gaude beti entzutera: "Egin hau, egin bestea". Nik anai-arreba gazteagoak ditut, eta hori oso argi ikusten dut. Eskolan ez diete uzten ezer egiten, ez diete aukeratzen uzten eta ez dute ikusten zer gustatzen zaien benetan, ez dago esperimentatzeko espaziorik. Eta orduan, esperimentatzeko aukera ematen zaienean ez dute nahi izaten: "Esan zer egin", "ez dakit zer egin, eta orain zer egingo dut?".\nZuk ere hori galdetu izan duzu LEINNeko ikasketetan?\nNoski! Baina hango erantzuna beti da: "Hara, egin zuk ikusten duzuna". Eta orduan zalantza mordo bat datoz: "E? Nik? Nola egingo dut?". "It's up to you, zuk egin. Zuk ikusi eta probatu", esaten dizute. Kolpea zeuk bakarrik hartu behar duzu, inork ez zaitu horra bideratuko.\nHezkuntzaz ari garela, orain arlo horretako proiektu batekin zabiltza esku artean.\nHala da; enpresan, Aldatzen proiektua sortu dugu, eta ni horko alor batean nabil buru-belarri, Umeak aldatzen-en. Ume eta gazteekin gizartearentzako garrantzitsuak diren gaiak lantzea dugu helburu eskola edo udalekin elkarlanean. Horretarako, klase edo saio dinamikoak eta parte-hartzaileak sortzen ditugu.\nEta zeintzuk dira jorratzen dituzuen gaiak?\nBeharretara moldatzen gara. Adibidez, Eskoriatzako Udalari galdetu genion ea herri moduan ze behar zeuzkaten. Haiek kontatu ziguten ume eta gazteek ez zutela herria errespetatzen: lorategiak eta zaborrontziak apurtzen zituztela... Orduan, guk jardunaldi batzuk antolatu genituen eurekin gai horiek lantzeko. Bailaratik kanpo Legazpin ere egin dugu proiektua, eta Zarautzen zerbait lotuta daukagu irailetik aurrera lantzeko. Bagoaz poliki-poliki.\nGauzek bere jarraipena behar dute, luzeagoak izan behar dira, ezin duzu pentsatu behin zerbait eginda aldaketa bat sortuko duzunik. Gure kasuan, saioak egin eta gero irakasleekin biltzen gara gauzak nola joan diren ikusteko, eta esan izan digute aldaketa igarri dutela... Baina denbora luzeagoa behar da.\nDenboran aurrera begiratzen badugu, nola ikusten duzu zure burua?\nKarrera bukatuta eta nire taldearekin lanean. Gauzak gaizki egon arren, aldatu egin nahi ditut, eta taldearekin egin nahi dut hori. Hamalau gara Want kooperatiban, eta denok gara beharrezkoak aurrera egiteko. LEINNeko lehen promozioko talde batek batera jarraitzen du, TZBZ taldeak, eta nik erreferente moduan ditut.\nZure herriko txoko maiteena: Udalatx mendia.\nPostre gustukoena: Izozkia.\nIrakurritako azken liburua: Ez zitzaidan batere gustatu eta ez nuen amaitu, 50 shades of Grey.\nEsaera gustukoena: Ez gara ausartzen ez gauzak zailak direlako, gauzak zailak dira ausartzen ez garelako.\nBizi izateko leku bat: Deba.\nAmets bat: Aldatzen proiektua bailarako eskola guztietan egotea.


Gipuzkoa 1 nagusi Bote Luzeko Txapelketako lehendabiziko partidan | El Diario Vasco\nOiartzunGipuzkoa 1 nagusi Bote Luzeko Txapelketako lehendabiziko partidan\nGipuzkoa 1 eta Iparralde 1 taldeak, epailearekin. / GOIZARIN\nGOIZARINOIARTZUN. Miércoles, 11 septiembre 2019, 08:27\nPasa den ostiralean eman zitzaion hasiera Euskal Herriko Bote Luzeko txapelketaren laugarren edizioari, Oiartzunen. Aurreneko partida Beheko Plazan jokatu zen eta Gipuzkoa 1 taldeak Iparralde 1 taldea izan zuen aurrez aurre. Etxekoek euren nagusitasuna nabarmendu zuten eta 9-1 irabazi zuten. Gipuzkoa 1 taldean lau politari oiartzuar daude: Iñigo Ugalde, Ekaitz Lasa, Imanol Ugalde eta Andoni Zabala.\nBigarren partida, berriz, larunbatean jokatu zen Berrizen. Bizkaia taldeak erraz hartu zuen mendean Gipuzkoa 2 taldea eta 9-1 nagusitu zen Berrizburu plazan.\nAurten sei taldek parte hartuko dute lehiaketan: hiru, Iparraldekoak eta beste hiru Hegoaldekoak. Mugaz beste aldeko taldeak bi Lapurdikoak dira eta hirugarrena, Nafarroa Beherekoa. Hegoaldekoak, berriz, Gipuzkoako bi talde dira eta Bizkaiakoa hirugarrena.\nOiartzungo Txost kluba da antolatzailea eta argi adierazi du pilota-joko zuzenen artean zaharrena dela Bote Luzea, eta ondoren sortu direnen oinarria eta funtsa. Modalitate honetan talde bakoitza zortzi pilotarik osatzen dute. Bost kantxaratzen dira eta aldaketak egitea onartua dago. Herriko plazetan jokatzen denez, eguraldiak baldintzatzen du jokoa.\nOiartzungo Txost klubari esker, Euskal Herrian galdua zegoen modalitatea berreskuratze prozesuan dago. Bote Luzean aurkariek aurrez aurre dihardute, eta pilotak ez du hormarik jotzen, errebotean ez bada.\nKaterin Artola garaile Ondarearen Mahaiaren bilera informatiboa burutu da


Herri Ondarea :: Egurrak prestau negurako\nElegir un temaAgriculturaAlimentaciónBebidasAnécdotasBersolarismoCalendario popularCaseríoCreencias y mitologíaPersonajes mitológicosEnfermedades y remediosFamiliaRelaciones entre hombres y mujeresGanaderíaAnimales de casaAnimales para trabajarIndumentariaInfantilIndustriaFábricasIndustriaMedios de transporteInformación localEdificiosServiciosJuegos infantilesLiteratura popularMedios de comunicaciónRadioTelevisiónMobiliario domésticoMuebles y utensilios de casaRitos de protecciónMúsicaBandaMúsicaNaturalezaCalendarioSer humanoOpinionesOpiniones de los informantesNoviazgo y matrimonioPastoreoPastoreoPastoreoPastoreoPescaBarcoConservasPecesPescadorPescaBarcoConservasPecesPescadorPolíticaReligión y cultoRitos funerariosDueloFuneralTiempo libreBaile dominicalToponimiaCaminoEntidades geográficasFuenteRiosbarrioVecindadHermandadesMontes comunalesVecindad y vecindario\nBarrankoetan egurra egoten zan. Horreetatik sosteniduten ziran. Neguan urte guztirako egurra egiten eben, eta gero ekarri, eta ha erreten eben. Bertako ikatza-eta montoiatan ipinten ziran udagoienean, eta, gero, negurako bibereak handik hartu.\nJeneralean, egurra etxe alboetan eukiten eben. Egurra ekarri eta montoiak egiten ebezan. Batzuk tejabanapean, baina, jeneralean, kanpoan eukiten ebezan montoiak eginda.\nGurbiza izaten zan surako egurrik estimaduena. Hori ona da. Hori da gitxi erre eta sua bero botaten dauana. Ha usaten zan asko, gurbiza.


Aurreko iradokizunari lotuta, Guadalupe bidean doazen edo bertatik datozen paseatzaile askok ere komun publiko bat izatea eskertuko lukete. Zer esanik ez auzoan jolasten duten haurrak eta beraiekin gauden helduok. Beharra dugunean auzoko okindegi zein tabernetara joan beharra izaten dugu eta hori ez da guztiz bidezkoa. Arkauteko txaletaren inguruko lorategian leku askorik ez luke beharko...\nA.G.A. 5/10/2021 08:16\nEgun on, Bai, konturatuta gaude inguru horretan komun bat jartzea ongi etorriko dela Lekua bilatu behar da eta gero azpiegiturak jarri behar dira komuna jarri aurretik Agian 2022an jarriko dugu Ongi segi eta eskerrikasko


Klaustroa eta Frantziskotarren Eliza | turismoabermeo\nInteres Puntuak > Klaustroa eta Frantziskotarren Eliza\nBizkaian fraileen lehenengo komentua izan zen frantziskotarren hau, 1357. urtean Bizkaiko jaunek fundatua izan zen.\nSan Frantzisko komentua Bizkaiko zaharrena da, lurraldeko agiriek diotenez. 1357ko Urtarrilaren 30an eman zuten eraikitzeko agindua Tello kondeak eta haren emazte Larako Juana Bizkaiko Jaunek. Lanak XVI. mendearen amaieran bukatu ziren, kanpandorrea ez zelarik 1607. urterarte ordaindu.\nFrantziskotarrak Bermeora iristean ez zuten komentua eraikitzeko bezainbeste orube huts aurkitu hiribildu barnean, horregaitik garaiko eskeko kongregazioen antzera, beraien eraikinak harresitik kanpo altxatu zituzten.\nHonela, Bermeoko San Frantzisko komentua Almikako Andra Mari monastegiaren horniduraz harresia inguratzen duten horma altuen magalean eraikitzen da Errementarien portalaren aurrean, geroago komentuaren izena hartuz. Inguruetan ontziolak eta burdinolak eraiki ziren.\nOndorengo mendeetan aldaketa ugari izan ditu guden edo desamortizazioen eraginez.\n1812an ingelesek su eman zioten fatxada eta egituran kalte handiak eraginez, 1842an kuartel bihurtu zuten, 1843an kartzela, 1882an eskola eta 1886an epaitegi.\n1928, urteaz geroztik klaustroan merkatua egin da hainbat urtez.\nGaur egun, eliza, klaustroa eta erabat aldatutako komentuaren zati bat gelditzen dira. Eliza nabe bakarrekoa da, abside poligonala du eta gurutzeria ganga batek estaltzen du. Nabeko hormetan arku puntadunezko baoak daude, eta ataria landareak irudikatzen dituzten erliebeekin apainduta dago.\nEraikineko elementurik garrantzitsuena klaustroa da. Puntadun arkuak ditu, hiru zutabe txikiz apaindutako pilareen gainean. Klaustroko lau ertzetan apaindutako mentsulek eusten duten arku eskartzano bana dago. Otoitz egiten, abesten edo predikatzen dauden fraideak ageri dira apaingarri gisa.\n1983ko uholdeetan eliza eta klaustroa hondatu ziren, eta elizaren barruan urak 2 metro baino gehiagoko altuera izan zuen.\nFrantziskotarrei buruzko erreferentzia historikoren bat egiten den bakoitzean, ezinbestekoa da Izaro irlako komentua gogoan edukitzea. Fraileak 1422an heldu ziren Izarora, eta bertan egon ziren 1719. urtean Foruko komentu berrira joan ziren arte. Urte guzti horietan hainbat kondaira sortu ziren, piraten setioak jazan zituzten eta baita errege desberdinen bisitak jaso ere: Enrique IV (1457), Fernando "El Católico" (1476) eta bere emazte Isabel (1483).\negunero 9:00etan eta 20:00etan\nigande eta jai egunetan: 9:00-11:00-12:00-13:00


Hegalaburraren sei ale markatu dituzte 2. Bermeo Tuna Tagging Challenge erronkan - Busturialdeko Hitza : Busturialdeko Hitza\nHegalaburraren sei ale markatu dituzte 2. Bermeo Tuna Tagging Challenge erronkan\nHamabost ontzi aritu ziren hegalaburrak markatzeko lehian asteburuan. Ume zein nagusiei zuzendutako tunidoei buruzko tailer eta informazio saioak ere egin zituzten.\nErronkaren parte hartzaileak Bermeoko portuan. Argazkia: BTWC.\nBizkaiko, Arabako, Gipuzkoako zein Holandako, Baionako eta Sevillako 50 bat arrantzalek parte hartu zuten asteburuan egindako 2. Bermeo Tuna Tagging Challenge ekimenean.\nHamabost ontzitan banatuta, arrantzaleek gogor ekin zioten hegalaburra elektronikoki markatzeko erronkari. Bermeo Tuna World Capital ekimeneko antolatzaileen berbetan, bigarren urtez egindako erronka horrek “hegalaburraren markaketa elektronikoan aintzindari izan den ekimenaren konpromisoa eta iraunkortasuna finkatu egin ditu”.\nHegalabur gazteak. Zapatuan 09:30etatik 19:30era arte aritu ziren arrantzan; domekan berriz 09:00etik 14:00etara irten ziren itsasora. Aurtengo erronkan sei hegalabur markatzea lortu dute arrantzaleek. Bakar bat marka arrunta erabilita markatu zuten.\nArgazkia: Bermeo Tuna World Capital.\nGainerako bostak barne marka erabilita markatu zituzten: arrainaren tamaina txikia dela-eta, kirurgia egin eta marka hegalaburraren barruan kokatu beharra dago. Iñigo Onandia erronkaren markaketa arduradunak azaldu duenez, aurten harrapatutako hegalaburrak oso gazteak izan dira, 1 eta 2 urte bitartekoak.\nOnandiak azpimarratu duenez, ekimenagaz lortutakoa “oso datu positiboa” da. Azti zentroko biologo talde batek uneoro ikuskatu ditu arrantzatutako hegalaburrak eta horiek markatzeko egin beharreko prozesua. Era horretara arrainei tratua ona eman zaiela ziurtatu dute, eta aldi berean parte hartzaileei praktika onak erakutsi dizkiete.\nHorren harira, erronkaren ardatzetako bat arrantza jasangarria sustatzea da. Leandro Azkue Eusko Jaurlaritzako Arrantza Zuzendariaren arabera, “ekimenak ingurumenarekiko errespetua eta ezagutza baloreak herritarren artean bultzatzea du helburu”.\nEkimena Bermeo Tuna World Capitaleko “oinarrietako bat” dela azaldu dute antolatzaileek, “atunaren biologiari buruzko ezagutzan sakontzen jarraitzea eta atungorria kudeatzeko neurrien eraginkortasuna areagotzea” ahalbidetzen baitu.\nTailerrak. Arrantza erronkagaz batera beste hainbat jarduera egin zituzten asteburuan. Igor Arregi Aztiko ikertzaileak eta tunidoen markaketan adituak tunidoei buruzko tailer eta informazio saioak eskaini zituen portuan. Haur zein helduentzako jarduera horrek “parte hartzaileen arteko arrantza modu desberdinak transmititzeko aukera eman zuen”, baita markak era egokian jarri eta ondoren informazioa batzeko modua ezagutzera eman ere.\nAztiko Igor Arregi ikertzailea, haurrei zuzendutako tailerrean. Argazkia: BTWC.\nEkimena BTWC elkarteak antolatu zuen, Bermeoko Udalaren, Azti zentroaren eta Seastainable Venturesen laguntzagaz. Beste hainbat erakunde eta enpresen babesa izan zuen erronkak; Eusko Jaurlaritzako Nekazaritza, Arrantza eta Elikagaien Politikako sailburuordetza, Arrantza eta ur arloa sustatzeko Itsas Garapen Elkartea, Amarra edota Isabel eta Cuca kontserbak izan ziren, besteak beste, babesleak.


Herri kulturan eta bere folklorearen aniztasunean errotutako herria da, Urdaibairen zati altuan dagoena, Gernika-Lumotik 7 kilometrora. Lau auzo ditu: Elexalde, Albiz, Marmiz eta Olabe. Inguru natural ederrak hainbat ibilbide eskaintzen ditu, oinez zein bizikletaz egiteko. Hirigunetik kilometro gutxira dago Bizkaiko Begiratokia.\nIraila udalerria bisitatzeko garai ona da, orduantxe egiten baitira hegazti-azoka ezaguna eta mendi martxa ospetsua. Udalerriak irailaren 29an ospatzen ditu jaiak, San Migelen omenez.\nIdatze EtxeaOlazarra burdinolaAlbiz jauregiaMontalban dorretxeaSan Migel Goiaingeruaren elizaBizkaiko begiratokia\nHementxe daude informazio puntua eta udal aterpetxea, batez ere erromesentzako dena.\nMarmiz auzoan dagoen antzinako burdinola, errotarekin.\nXVIII. mendeko eraikin honen fatxada nagusian Albiz eta Allende Salazar familien armarriak ikus daitezke.\nMuino estrategiko batean dago, lur eremu zabalak eta Gernikara joateko Erdi Aroko bide zaharra zaintzen. XVI. mendekoa da eta Euskal Herriko dorre pentagonal bakarra da.\nX. mendean eraiki zen ikuspegi ederra eskaintzen duen muino baten bizkarrean eta XVI. mendean handitu zen. Estilo gotiko-errenazentista du eta atarian harrizko mahai bat dauka, bilera puntu modura erabiltzen zena.\nBegiratoki honetatik Urdaibaiko sakongunearen paisaiarik menditsuenaz gozatu ahalko duzu. Oiz mendiaren hegalean dago Bizkaiko begiratokia. Toki enblematiko horretatik eremuko baso-masa osoa ikus daiteke. Kondaira batek dio gauez sorginak biltzen zirela toki honetan. Bertatik Bizkaiko panoramikaz eta gailur-lerroaz gozatu ahalko duzu eta hala, oinez igo bazara, igoera konpentsatuta geldituko da. Autoz ere igo zaitezke.


EAEko hauteskundeak 2012 | EH Bildu bere talde gobernua aurkeztu du\nAzken eguneratzea: 2012/09/19 23:18 (UTC+2)\nKoalizioak bere gobernu taldea aurkeztu die gune sozial ezberdinetan lan egiten duten pertsonei. EAEko hauteskundeak irabazi gero, besteak beste, justizia propioa eskatuko duela nabarmendu du.\nSozietateen Zergaren jaitsierari amaiera ematea proposatu du EH Bilduk\n'Elkarrizketen akordio politiken' beharra defendatu du Mintegik\nIngurumenean oinarritutako zerga eredu bat proposatu du EH Bilduk\nEH Bildu: 'Agortuta dagoen eredua partekatzen dute PPk, PSEk eta EAJk'\nEH Bilduk Gobernu taldea aurkeztu du\nProfila: Laura Mintegi, EH Bilduko hautagaia\nEH Bilduk "Euskal Herriaren subiranotasuna" helburu duela azpimarratu du berriro, eta "Espainiako krisi sakonak independentzia ekonomikoa inoiz baino gehiago behar dugula berretsi du", nabarmendu du.\nBilbon egindako ekitaldian, EH Bilduk bere gobernu taldea aurkeztu die hainbat gune sozialetan lan egiten dutenei, erakundeetako ordezkariei, enpresariei, sindikalistei eta hezkuntza arloko arduradunei.\nKoalizio abertzaleko ordezkariek tresna eta politika propioak eskatu dituzte berdintasunaren eta zuzentasunaren printzipioetan oinarritutako zerga sistemak bultzatzeko, iruzur fiskalaren aurka "zuzen" jardunez.\nHalaber, justizia "autoktonoa, eta naturala" eskatu du. "Ezin dugu onartu euskal herritarrei eragiten dieten gauzak, batik bat eduki politikoari dagokionez, auzitegi ezezagunetara eramatea, zein zentzutan akatsa egiten duten ziurtatzeko", azaldu du.\nKartzela sistema propioa\n"Kartzela sistema propioa lortu nahi dugu, preso dauden pertsonen eskubideak eta ohorea bermatzea bilatuz, eta horiek azkar gizarteratzera begira", esan du. Halaber, Ertzaintzan erreforma handia egingo dutela nabarmendu du, "zerbitzuko eta errepresiorik gabeko" Polizia bihurtzeko. Horrez gain, beharrezko kudeaketak egingo dituztela adierazi du euskal lurraldea guztiz "desmilitarizatzeko".\nNazioarteko Harremanei dagokionez, koalizio abertzaleak esan du nazioarteko hitzaldi asko antolatzea proposatuko duela. Besteak beste, Autodeterminazio Eskubideari buruzko Nazioarteko Konferentzia eta "Euskal Herria Europako eskualdea" sortzeko Nazioarteko Konferentzia, "partekatutako subiranotasunaren" printzipioen harira.\nHalaber, Kanpo Harremanen Kontseilaritzak Lehendakaritza babestuko duela azaldu du, nazioarteari dagokion guztian "gatazka behin betiko amaitzea" dakarren ekintzetan laguntzeko.\nKanpo-Harremanak izeneko Kontseilaritza Euskal Herriak duen helburu historikoari erantzun nahian sortuko da, hots, beste herri eta kultura batzuekin soberanian oinarritutako egitura batzuk partekatzeko asmoz, elkarrenganako errespetu osoarekin.\nI+D+I proiektuari dagokionez, inbertsioa bertako ikertzaileen promoziora bideratzea beharrezkoa dela nabarmendu du, eta "ez hainbeste nazioarteko ikertzaileak kontratatzera", gaineratu du. Ondorioz, "era honetan, geure industria ehuna geroz eta lehiakorragoa izaten lagunduko dugu".\nEra berean, eta diasporari dagokionez Gazteriaren Osoko Plan bat garatzea proposatu dute alderdi guztien eskuartzea lagunduz eta bereziki gazteriaren formazio kulturala eta ikasleen trukaketa bultzatuz.\nTurismoari dagokionez, "Euskal Herria" herri marka sortzea du helburu EH Bilduk, nazioarteko foro eta azoketan ezaugarri propioarekin azaltzeko asmotan.\nEra berean, Turismo Jasangarriaren Osoko Plana garatuko dute. Natura, turismoa, turismo kulturala eta turismo gastronomikoa izango lirateke horren politikaren ardatzak.\nEH Bilduren hitzetan, industria-politikak "ekarpen estrategikoa egin behar du Euskal Herria nazioa eraikitzeko bidean, gizarte justuago eta orekatuago baten norabidean".\nHorren haritik, "krisi ekonomiko larriak geure baliabideak hobetzeko hausnarketara eraman digu", azpimarratu du.\nHorregatik, inbertsio publikoetarako luzamendua planteatuko du "azpiegitura handietan, estruktura jasangarriak bideratzeko lana sortzera eta zerbitzu publikoak mantentzera".\nOsasunaren arloan, 16-2002 Lege Dekretuak bultzatutako osasun erreformaren kanpoko esku hartzea salatu du, "herrialde bezala ezin dugu hori onartu", azaldu du. "Ezin dugu onartu sistema publikoa jasangarria ez den ideia faltsua", gaineratu du.


Txokolateak, teak eta sagarrek bihotzeko arriskua saihesten duten propietateak dituzte | Consumer\nTxokolateak, teak eta sagarrek bihotzeko arriskua saihesten duten propietateak dituzte\nKatekinak arteriak estutzen laguntzen du\nBilthoveneko (Herbehereak) Osasun Publikoko eta Ingurumeneko Institutu Nazionaleko Gaixotasun Kronikoen eta Epidemiologiaren Departamentuak egindako azterlan batek egiaztatu du txokolatea, tea eta sagarrak pertsona helduengan kontsumitzeak onura dakarrela, gaixotasun koronarioei aurrea hartzeko propietateak dituztelako.\nAzterketa horrek Europako Batzordearen laguntza izan zuen, eta EBko beste herrialde batzuek berretsi behar dute haren balioa. 1985etik 84 urte bitarteko 806 pazienterekin egin zen.\nIkerketa zientifiko horren ondorio nagusia honako hau da: katekinaren kontsumoak, propietate antioxidatzaileak dituen produktu horien konposatu nagusietako batek, eragin onuragarria du arteriak estutzean datzan arazo iskemikoak agertzeko arriskua murrizteko. Horren ondorioz, bihotzera iristen den oxigeno eta odol kantitatea murriztu egiten da. Institutu holandarraren azterketa horren helburua katekinaren kontsumoaren eta nahaste iskemikoen murrizketaren arteko lotura aztertzea zen.\nHala, egiaztatu zen txokolatea, sagarrak edo tea gehiago kontsumitzen zuten adinekoek% 51 gutxiago zutela hiltzeko aukera, nahaste iskemikoagatik, kopuru txikiagoa kontsumitzen zutenek baino. Batez beste, egunean 72 miligramo katekina kontsumitzen zuten, eta lau sagar janda edo bi katilukada txokolate pixka batekin edanda lor daitezke. Horrek, besteak beste, miodio-arriskua murrizten du. Gainera, egiaztatu zen txokolatean dagoen antioxidatzailea tearena baino lau aldiz handiagoa dela, eta txokolate ilunak, bereziki, esne nahasiak baino antioxidatzaile gehiago duela.\nIkerketa horretan parte hartu zuten ikertzaile holandarren iritziz, emaitzak lagungarri izan daitezke bihotzeko gaixotasunei aurrea hartzeko, “Ldl” kolesterolarekin kaltetutako zeluletan eraginez edo E bitaminaren antzeko antioxidatzaileak birziklatuz, baldin eta emaitza horiek beste herrialde batzuek berresten badituzte.\nGainera, Bilthoveneko Osasun Publikoko eta Ingurumeneko Institutu Nazionaleko Eritasun Kronikoen eta Epidemiologiaren Departamentuaren azterketak egiaztatu zuenez, katekinak, flavonoideen familiakoa denez, ondorio onuragarriak ditu zenbait minbizi-mota eta biriketako gaixotasunak murrizteko.\ninfarto-eu prevención-eu txokolate


Erkibe elkarteak 'Itzalpeko emakumeak' erakusketa antolatu du - Zumaia - Baleike.eus\nErkibe elkarteak 'Itzalpeko emakumeak' erakusketa antolatu du\nOnintza Lete Arrieta 2021-02-22 08:27\nTolosako Aranburu Jauregian dago ikusgai ostiraletik; hango udalaren eta aldundiaren babesa jaso du lanak. Erakusketaren helburua "XX. mendean errepresioa eta jazarpena pairatu zuten emakume aitzindariak ezagutarazi eta omentzea" da. Joseba Esnal eta Belen Ibarrola elkarteko kideek eman zituzten xehetasunak irekiera ekitaldian.\nItzalpeko emakumeak izenburupean, "XX. mendean errepresioa eta jazarpena pairatu zuten emakume aitzindariak ezagutarazi eta omenduko dituzte" Tolosako Aranburu Jauregian. Erakusketa Erkibe elkarteak antolatu du, eta ordezkari zumaiarrek irekiera ekitaldian parte hartu zuten, ostiralean. Joseba Esnal eta Belen Ibarrola elkarteko kideek eman zituzten xehetasunak, Tolosako alkate Olatz Peon, Giza Eskubideetako eta Kultura Demokratikoko foru zuzendari Ion Gambra, eta Sabino Arana Fundazioko presidente Mireia Zarate lagun zituztela.\nLan honek, izan ere, Tolosako Udalaren, Gipuzkoako Foru Aldundiaren eta Kutxa Fundazioaren babesa izan du, eta Sabino Arana Fundazioaren laguntza.\nPrentsaurrekoan azaldu zuten Euskal Herriko emakumeek 1936ko gerran eta ondoren jasandako gehiegikeriak eta bortizkeria ezagutzera emango dituela erakusketak. "Baldintza gogor haietan gizarteko hainbat alorretan gailendu ziren emakumeen ekarpena ere azaleratuko du", gaineratu zuten. Esnalek eta Ibarrolak azaldu zutenez, erakusketaren helburua da “isilpean egon diren emakumeen aurpegi, ahots, balore eta eginkizunak berreskuratu eta jendarteratzea”, baita gizonezko eta emakumezkoen “berdintasunaren bidean, jendartea sentsibilizatzea eta kontzientziatzea” ere.\n"Euskal emakume askok 1936ko gerrako gehiegikeria eta frankismoaren aldekoek eragindako indarkeria pairatu zuten eta, hala ere, errepresio eta menpekotasun giro hartan, zenbait emakumek lan handia egin zuten: batzuk politikagintzan eta erresistentzian, beste batzuk kultur arloan, euskararen aldeko lanean, gizarte zerbitzuetan eta abar", esan zuten.\nErkibekoek azpimarratu zuten emakume haien artean badirela "euren esparruan aitzindariak izan zirenak, abangoardia izan zirenak, euren ideia politiko eta sozialekin erabat konprometitu ziren emakumeak. Batzuk erbestea ezagutu zuten, bonbardaketengatik eta ezarri zituzten arau inposatzaileetatik ihesi. Beste batzuk, fusila bizkarrera bota eta guda-zelaiara joan ziren. Erretagoardian erizain lanetan aritutakoak, erresistentzia antolatu zutenak, klandestinitatean ere diktaduraren aurka aritu zirenak, edota eguneroko borroka txiki eta handiak aurrera eraman zituztenak. Hauek guztiak dira ekimen honen arima, erakusketa honen bihotza", nabarmendu zuten.\nLana martxoaren 10era arte egongo da ikusgai, asteartetik larunbatera, 17:30etik 20:30era.


Europako Kontseiluaren Bikaintasunaren Zigiluak (ELoGE) tokiko gobernuen kalitate gorena egiaztatzen du, 12 printzipio eta 97 adierazle oinarri hartuta. Gobernantza onaren eta berrikuntza demokratikoaren aintzatespenik handiena da, Europa mailan.\nZer da ELoGE?\nEUDEL Euskadiko udaletan zigilua ezartzeko egiaztatutako eskualdeko plataforma da, 2017. urtetik. Europako metodologia Euskadiko errealitatera egokitu da, 13 udalerritan egin diren bi esperientzia piloturen bidez. Erakunde arteko ELoGE Batzordea EUDELek, Eusko Jaurlaritzak eta hiru lurraldeko Foru Aldundiek osatzen dute.\n“GOBERNANTZA ONAREN BIDEAN AURRERA EGITEN JARRAITZEKO ETA GURE UDALERRIAK PERTSONENTZAKO ELKARGUNE BIHURTZEKO BEHARREZKO BULTZADA DA ZIGILUA”.\nGOBERNANTZA ONAREN 12 PRINTZIPIOAK\nIkusi jardunbide egokiak\nALDIZKAKO HAUTESKUNDEAK, ORDEZKARITZA ETA PARTE HARTZE BIDEZKOA\nIREKIDURA ETA GARDENTASUNA\nKONPETENTZIAK ETA GAITASUNAK\nBERRIKUNTZA ETA ALDAKETARAKO JARRERA IREKIA\nJASANGARRITASUNA ETA EPE LUZERAKO ORIENTAZIOA\nFINANTZA KUDEAKETA ONA\nGIZA ESKUBIDEAK, KULTURA ANIZTASUNA ETA GIZARTE KOHESIOA\nKONTUAK EMATEKO BEHARRA\n12 PRINTZIPIOEK BETEARAZPENA NEURTZEKO HAINBAT ADIERAZLE DITUZTE\nJaso ezazu adierazle horien berri\nGobernantza Bikaintasunerako Europako Zigilua aitortu diete Laudio, Irun eta Ermuko euskal udalei\nArduradun politikoek ELoGE zigiluaren bereizgarria jaso dute gaur goizean, hain...\nDatorren asteazkenean, abenduaren 16an, jakingo dugu zein diren Gobernantzako Bikaintasunaren Europako zigilua lortzen duten euskal udalak –Eloge 2020–\nHona hemen hautagaiak: LAUDIO, Araban; BERANGO, ERANDIO eta ERMUA, Bizkaian; eta...\nEudelek eta Europako Kontseiluak Berrikuntzaren eta Gobernu onaren zigiluaren hirugarren edizioa sustatuko dute sei udaletan\nHonako udal hauek dira ELoGE 2020rako hautagaiak: LAUDIO, Araban; BERANGO, ERANDIO...\nArgazkiak Bideoak Berri gehiago\nEtengabeko hobekuntzarekin lotutako prozesuetan sartzen diren udalerrien ekintzak mobilizatzen eta estimulatzen ditu ELoGEk.\nJardunbide egokien banku hau elkarrekin ikasteko aukera da. Horren bidez, hobetu beharreko arloak identifikatu ahalko dira, gobernantza onaren 12 printzipioei dagokienez. Jaso ezazu beste udalerri batzuen esperientziaren berri, hemen.\nZer dira adierazleak?\nELoGE autoebaluazioa 97 adierazlek zuzentzen dute. Gobernantza onaren hamabi printzipioen betearazpen-maila neurtzeko parametroak dira.\nToki administrazioak hauteskundeak antolatzen ditu jardunbide egokien nazioarteko arauekin bat datorren legeria aplikatuz.\nGaldeketak egiteko definitutako prozesu baten zati gisa, toki administrazioak bere proiektuak jakitera ematen ditu, eta proiektu horiek egitera gonbidatzen ditu honako hauek, besteak beste: herritarrak, GKEak, enpresak, tokiko komunikabideak eta beste talde batzuk.\nToki administrazioak tokiko erregelamendua hobetzen saiatzen dira, baita herritarren tokiko bizitza publikoko parte hartzearen antolaketa hobetzen ere.\nErabakiak hartzeko prozesuen hasierako fasean kontsultak egiten dira herritarrekin.\nOrdezkari politikoek programa aktiboa dute, eta programak herritarrak inplikatzen ditu erabakiak hartzeko prozesuan.\nPrograma aktibo bat ezarri da, ordezkariei dagokienez hautatutako funtzioetan bakarkako parte-hartzea sustatzeko.\nBotorako sarbideari buruz hausnartu da, eta talderik ez baztertzeko edo gutxiesteko moduko neurriak hartu dira.\nErabakiak hartzeko prozesuan, biztanle behartsuak inplikatzera bideratutako programa aktibo bat dago.\nToki administrazioak interesa duten talde nagusiak definitu ditu (GKEak, enpresak, tokiko komunikabideak eta beste interes-talde batzuk). Zerrenda hori berrikusi eta eguneratzen da.\nToki administrazioak teknikak barneratu ditu toki administrazioko deliberazio-prozesurako (entzunaldi parte-hartzaileak, zinpeko epaimahaiak, parte hartzeko finantza-baliabideak, etab.).\nHautetsien osaera demografikoa toki administrazioaren osaera demografikoaren erakusgarria da.\nErabakiak hartzeko prozesu guztietan, ildo eta prozedura argiak daude funtzionarioentzat eta hautetsientzat.\nToki administrazioak ordezkari politikoek arreta tokiko biztanleen interesetan jartzeaz arduratzen dira.\nTokiko zerbitzu publikoen funtzionamenduari eta administrazioei buruz erreklamazio indibidualak egiteko prozedura bat sortu da, helburuak dituena erantzuteko epeei dagokienez.\nLangileen, ordezkari politikoen eta herritarren eskura jartzen dira honako hauek: toki administrazioarekin lotutako erreklamazioei buruzko informazioak eta erreklamazioen erantzunak –baita horren ondorioz egon daitezkeen aldaketei buruzkoak ere-.\nPolitikaren eta zerbitzuak ematearen arloan aldaketak egin behar badira, honako hauek kontuan hartuta egiten dira: ikerketak, txostenak, kontsultak, erreklamazioak eta ekarpenak egiteko beste metodo batzuk. Egindako aldaketak jakitera ematen dira.\nToki administrazioak «bezeroa» ondo orientatzen duela erakusten du; izan ere, zerbitzuak herritarren beharrak ulertzen dituzten langile aditu eta gaituek ematen dituztela zaintzen du.\nToki administrazioak ildo estrategikoen planen (maila estrategikoan zein praktikoan) arabera planifikatzen ditu jarduerak eta aurrekontua.\nBetearazpenari buruzko informazioa aldiro biltzen eta aztertzen da. Tokiko administrazioa aritzen da, aurreikusitako betearazpenaren eta egiazkoaren arteko arrakalez arduratzeko.\nToki administrazioak bere helburu, zerbitzu eta funtzio guztiak barne hartzen dituen errendimenduaren kudeaketa-esparru bat egin eta aplikatzen du. Horretan errendimenduari eta aurrerapenari buruzko adierazle egokiak eta aldizkako txostenak sartzen ditu.\nToki administrazioak jardunbide egokiak trukatzen ditu beste toki administrazio batzuekin, eta informazio hori erabiltzen du efizientzia eta eraginkortasuna hobetzeko.\nToki administrazioak politika publikoak ebaluatzeko ebaluazio agiri estrategikoa eta operatiboa egiten du.\nToki administrazioak ebaluazioen emaitzak kontuan hartzen ditu etorkizuneko politika publikoak aplikatzeko.\nProzedurei, errendimenduaren txostenei eta informazio-sistemei buruzko auditoria independenteak egiten dira, eta emaitzak zinegotziei jakinarazten zaizkie.\nAldian-aldian, denbora-tarte egokietan, zerbitzu eta funtzio nagusiak aztertzen dira, errendimendua eta haren ondorioak ebaluatzeko helburuz.\nToki administrazioek metodoak identifikatzea eta horien eraginkortasuna eta efizientzia handitu ahal izatea bermatzen duten erregistro egokiak dituzte.\nToki administrazioak urtero zabaltzen den esparru juridiko argi eta ulerterraza du.\nToki administrazioaren esparru juridikoak ordezkaritza-sistema argi bat du; horrek erabaki bakoitzaren erantzuleak nor diren, eta erabakia nola hartzen den, nola aplikatzen den eta nola ematen den jakitera adierazten du.\nToki administrazioak erabakiak honela hartzen ditu: modu gardenean, arduratsuan eta egokian, legeriari jarraituz eta jardunbide egokien nazioarteko arauekin bat etorriz.\nErabakien kontrako errekurtsoa jartzeko prozedura bat dago, eta hori irisgarria eta ulergarria da.\nOposizioak proposamenak, zuzenketak eta erreklamazioak egiteko eskubidea du. Halaber, oposizioak eskubidea du gai jakinei buruzko galdeketa-batzordeak biltzea eskatzeko, baita toki administrazioaren organo jakin batzuetan ordezkaritza izateko ere.\nToki administrazioek herritarren eta ordezkari politikoen artean harreman erraza eta aldizkakoa ezartzen dela zaintzen dute.\nToki administrazioek modu aktiboan ematen dieten informazioa herritarrei.\nToki administrazioaren bilkuretan herritarrak eta komunikabideak sar daitezke, eta gai zerrendak eta agiriak argitaratzen dira.\nToki administrazioak hamabi hilabeteko lan programa etengabea ezarri eta zabaldu du. Horri herritarrek zein ordezkari politikoek egin dizkioten ekarpenak.\nOrdezkari politikoek komunikabideei irekita daudela eta haiei informazioa helarazteko asmoa erakusten dute.\nToki administrazioak indarrean dagoen legeria osoa betetzen du.\nToki administrazioak egin dituen arau-hauste guztiengatik legeari jarraiki ezartzen dizkioten erabaki judizial edo zehapen guztiak jakitera ematen ditu.\nErreglamendua legerian agindutako prozeduren bidez ezartzen da.\nLegedia modu inpartzialean aplikatzen da.\nPolitika publikoak toki administrazioaren interes orokorra kontuan hartuz erabakitzen dira.\nToki administrazioaren baliabideen esleipena interes publikoaren araberakoa da.\nJokabide-kodeetan zehazten dira ordezkari politikoengandik, zuzendaritzako karguengandik eta langile publikoengandik espero diren arau etikoak, besteak beste, erregistro publikoetan adierazteko betebeharra jasotako interesak, dohaintzak eta gonbitak.\nBerariazko prozedurak ezarri dira ustelkeria egon daitekeen arloetan; bereziki, kontratazio publikoan, udalaren ondasunen salmentan eta baimenak eta lizentziak emateko prozesuetan.\nUstelkeriaren kontrako xedapenen azterketa egiten da urtero, adibidez, barne- edo kanpo-auditoria baten bidez.\nLangileekin lotutako politikek eskatzen dute funtzionarioak merezimenduen eta/edo zehapenen arabera izendatzea, mailaz igotzea edo saritzea, onetsitako prozedurei jarraiki.\nOrdezkari politikoek eta funtzionarioek erabakietan eragina izan dezaketen interes-gatazka guztiak adierazi behar dituzte. Halaber, erabaki-mota horietan parte hartzeari uko egin behar diote.\nToki administrazioek kontratazio publikorako sistema eraginkor eta efiziente bat ezartzen dela eta horrek aldez aurretik zehaztutako irizpideak erabiltzen dituela zaintzen dute.\nToki administrazioek kontratazio publikoarekin eta zerbitzuen kontratuak esleitzeko erabakiekin lotutako agirietarako sarbide askea bermatzen dute.\nToki administrazioak bere zerbitzuak eraginkortasunez emateko behar dituen konpetentziak identifikatzen ditu, eta konpetentzien ikuskaritza egiten du egon daitekeen hutsune oro zehazteko, lan-indarraren plan estrategiko baten esparruan.\nToki administrazioak sistema bat du, langileei zuzendutako garapen pertsonaleko programak egiteko.\nErrendimendu ona saritzeko eta errendimendu ez-askiesgarriari aurre egiteko neurriak hartzen dira.\nToki administrazioak jakitera ematen diren eta modu koherentean aplikatzen diren kontratatzeko eta hautatzeko politika eta prozedurak ditu.\nPrestakuntza plan bat egin, abiarazi eta kontrolatzen da prestakuntza-beharrak guztiz asetzeko eta konpetentzia profesionalak etengabe garatzeko, zerbitzu publikoak emateko oztopo bihurtu aurretik eta prestakuntza-faltak ematen diren zerbitzuen eraginkortasuna ez eragozteko.\nToki administrazioak kontratazioa, prestakuntza eta promozio-prozedurak abian jartzeko prozesua eta horien emaitzak aztertzen ditu, eta, azterketa horretan oinarrituz, hobekuntzak gehitzen ditu.\nLanpostu bakoitzerako hautaketa-irizpideak definitzen dira, eta hautagai guztiei jakinarazten zaizkie. Irizpideek enpleguaren funtsezko baldintzak islatzen dituzte, eta ez dute gizarte-talderik baztertzen.\nAldian-aldian langileen errendimendua eta garapena ebaluatzen da, errendimenduaren eta garapen profesionalaren ebaluazioaren ikuspegi sistematiko baten esparruan.\nToki administrazioak berrikuntzarako, ikerketarako eta garapenerako ikuspegi egituratu bat hartu du.\nToki administrazioak neurriak hartzen ditu, jardunbide egokien ereduak eta irtenbide berriak abiarazteko.\nToki administrazioak modu aktiboan parte hartzen du gobernantza onarekin lotutako proiektu esperimental batean.\nOrdezkari politikoek eta funtzionarioek konpromiso argia hartzen dute irtenbide berriak eta jardunbide egokiak aprobetxatzeko neurriak hartzeko.\nToki administrazioak epe luzerako garapenaren ikuspegi egituratua du.\nNormalean belaunaldi berriaren beharrak kontuan hartzen dira plangintza-prozesuan.\nZuzendaritzako langileek erakundearen jasangarritasuna lortzeko duten konpromiso argia erakusten da.\nJasangarritasuna bermatzea honako prozesu hauen parte da: politikak eta estrategiak egiteko, neurriak planifikatzeko eta sail, funtzio eta zerbitzu guztietan helburuak ezartzeko prozesuen parte.\nBerariazko erantzukizunak eta baliabideak bideratzen dira jasangarritasuna integratzeko (adibidez, lantalde multifuntzional batean).\nNormalean toki administrazioaren prozesuek, hala nola errendimenduaren kudeaketak, auditoriak eta kontrolak, mekanismoak ematea bermatzen da erreakzioak lortzeko eta jardunbidean eta jardueran jasangarritasunari aurre egiteko.\nGarapen jasangarrirako ikuspegi parte-hartzaile bat dago erabakiak hartzeko prozesuan.\nInbertsioa finantzatzeko plan bat dago eta horrek toki administrazioaren azpiegituren eta ondasunen epe luzerako bideragarritasuna bermatzen du.\nToki administrazioaren elementu historikoak, kulturalak eta sozialak babesteko ikuspegi egituratu bat dago.\nOrdezkari politikoek ezin hobeto ezagutzen dituzte zerbitzuak erabiltzeko tarifak ezartzeko arrazoiak eta irizpideak.\nAurrekontua Erabiltzeko Arauek toki administrazioan lan egiten duen pertsona bakoitzari dagozkion finantza-erantzukizunak adierazten dituzte.\nBarne-auditoria bat egiten da finantza-transakzioak aztertzeko, indarrean dauden barneko prozedurak errespetatzen direla egiaztatzeko helburuarekin.\nFuntzionarioei eta arduradunei aldizkako txostenak aurkezten zaizkie, eta horietan diru-sarrera eta gastu errealak alderatzen dira aurrekontuarekin.\nKontuak toki administraziokoak ez diren kanpoko auditoreek egiaztatzen dituzte.\nKanpoko auditoriak eta urteroko auditoriak argitaratzen dira.\nUrteko kontu-ikuskapenean sartzen da tokiko administrazioak eskainitako zerbitzuen bidez lortutako sarrerak egiaztatzea.\nUrteko eta hainbat urterako aurrekontuek hartuko duten denbora-tartea baino lehenago zehazten dira. Aurrekontuetan baliabideen eta konpromisoen aurreikuspen nagusiak adierazi beharko lirateke.\nAurrekontua egiteko, kanpo eragileei egiten zaizkie kontsultak.\nArgitara ematen dira onartutako aurrekontuak, tasak, zergak eta prezio publikoak eta eskainitako zerbitzuen urteko informazioa.\nHerritar guztien esku jartzen da aurrekontuaren eta zergen laburpen bat.\nToki administrazioak honela identifikatu eta kudeatzen ditu finantzen eta zerbitzuen arloko arriskuak: arriskuak onartuz eta aitortuz; arriskuak saihestuz (adibidez, jarduera bat beste erakunde batera transferituz); arriskuak transferituz (adibidez, elkarte publiko-pribatuen bidez edo merkataritza-aseguru bat kontratatuz), edo arriskuak partekatuz (adibidez, beste toki-administrazio batekin elkarlanean arituz).\nUdalarteko ikuspegia toki administrazioaren kudeaketan aurrera egiteko faktore bat da.\nToki-administrazioak udalarteko erakunde batean parte hartzen du emaitzak eta herritarrentzako zerbitzuak hobetzeko.\nToki administrazioak taldeen parte-hartzea bermatzen du, diskriminazioaren kontrako neurriak hartu ditu, eta bere jardueraren arlo guztietan ezartzen diren helburuak zehaztu ditu.\nToki administrazioak neurriak hartzen ditu herritarrak diskriminazio- eta bazterkeria-mota guztietatik babesteko.\nToki administrazioak dibertsitatea eta kohesioa sustatzen ditu herritar guztien intereserako. Horretarako, baliabideak bideratzen ditu, eta gobernuz kanpoko eragileen jarduerak diruz laguntzen ditu, baita hainbat elkarte eta eragileren arteko elkarrizketa sustatu ere.\nToki administrazioak helburu argiak ezarri ditu gizarte-kohesioa hobetzeko eta kultura-aniztasunaren indarra oso-osorik aprobetxatzeko, biztanleriaren izaera heterogeneoa eta kulturen arteko elkarrekintza eta dibertsitate handiagoa sustatuta.\nToki administrazioak bakarkako planak egin ditu gizatalde bereziki behartsuentzat (autosufizientzia-plana, haurren eta gazteen eskubideak babesteko plana, etab.).\nArduradun politikoek eta udal-teknikariek berdintasuna babesten dute eta, kide estrategikoekin batera, berdintasunaren arloko helburuak estrategietan, hirigintza-planetan eta zerbitzuetan sartzeaz eta bertara transferitzeaz arduratzen dira.\nErabakiak hartzeko arduradun guztiek ezin hobeto ezagutzen dituzte bakarkako zein taldeko erantzukizunak onesten diren ebazpenetarako. Ebazpen horiek esparru juridiko batean eta dituzten karguen funtzioan ezarrita daude argi eta garbi.\nUdalak aldizkako (gutxienez, urtean behin) txosten publikoak egiten ditu, onetsi diren ebazpenak jakinarazteko.\nToki administrazioaren esparru juridikoak ebazpenen jakinarazpenari, azalpenari eta onespenari buruzko informazio xehatua du, eta hori ordezkari politikoek, funtzionarioek eta herritarrek aintzat hartzen dute.\nTxostenak eta agiriak eskuratu ahalko dira eta zabalduko dira.\nToki administrazioak kontrolerako prozedura garden eta independentea ezarri du, esparru juridikoan aurreikusita dagoen bezala. Kontrolaren arloko mekanismoak errespetatzen dira, horiek espedienteak aintzat hartzen dituzte, eta mekanismoak beldurrik edo faboritismorik gabe erabiltzen dira.\nIkuskariek argi dute erabaki bakoitzaren arduraduna nor den, eta azken horiek modu boluntarioan ematen diete herritarrei egoeraren berri.\nToki administrazioak esparru juridikoan adierazitako mekanismo sendoak ditu, eta horiek administrazioaren gehiegikerien kontrako eta toki administrazioek hartutako eta eskubide zibilak urratzen dituzten neurrien kontrako errekurtsoak jartzea ahalbidetzen du, erregelamenduari eta jardunbide egokiei jarraiki.\nEuropako Kontseilua kontinenteko giza eskubideen erakunde nagusia da. 47 estatu kide hartzen ditu barne, Europar Batasuneko kideak barne. Europako Kontseiluak gobernantza ona sustatzen du asistentzia juridikoaren, aholkularitza juridikoaren eta tokiko gobernuen gaitasunen garapenaren bitartez.\nEzagutu hemen udalerrientzako Europako gobernantza-tresnak\n“Zigiluaren aintzatespena pizgarria da, udalerriek modu jasangarrian aurrera egin dezaten kalitate goreneko zerbitzuetan, kudeaketa publiko eta eraginkor baten bitartez.”\nEUDEL-Euskadiko Udalen Elkartea\nErcilla 13, 48009 Bilbo (Bizkaia)


Euskaran ahalduntzera saltoa - Gipuzkoako Hitza\nEuskaran ahalduntzera saltoa\n2017, irailak 15 gipuzkoa, Gizartea 1100\nGazteak euskaldun gisa sentsibilizatu, kontzientziatu, aktibatu eta ahaldundu nahian, orain arte landu gabeko esparruetara jauzi egin du Uema Udalerri Euskaldunen Mankomunitateak. Euskararen arnasguneei buruzko proiektuarekin jarraituz, hezkuntza ez-arautuan eragin nahi dute orain, eta, lehenengo aldiz, udalerri euskaldunetako gazteen topaketak antolatu dituzte. Urriaren 20tik 22ra egingo dituzte, Orion, eta urriaren 9ra bitartean eman daiteke izena.\nUdalerri euskaldunetako herritarren artean gutxituz doa euskararen erabilera, eta, hain zuzen ere, administrazioa bera euskalduntzen ari den bitartean, azken urteotan hori izan da Uemaren kezka nagusietakoa. Euskararen erabileraren joera beheranzkoa zela ikusita, eta datuak “oso kezkagarriak” zirela ohartuta, udal elkarteak proiektu estrategiko bat jarri zuen abian duela bi urte: Euskararen Arnasguneei Buruzko Hezkuntza Proiektua. Ordutik, hizkuntza ekologiak eta arnasguneek duten garrantzia helarazten diete Haur Hezkuntzako, DBHko eta Batxilergoko ikasleei. Proiektua ematen ari den fruituen “balorazio positiboa” egin badute ere, harago joan nahi dute orain. “Eskola egituratuta dagoen moduan, mugak ditu hezkuntza proiektuak. Gainera, askok ikasketekin eta autoritatearekin lotzen dute gaia. Horrek erreparoa sortzen du gazteengan. Bestetik, gure erronka da aurrez gaiarekin sentsibilizatuta dagoen gaztearengana ere iristea”, adierazi du Maddi Gallastegi topaketetako koordinatzaileak. Hori hala, hezkuntza arloko proiektua osatzeko eta gazteak euskal hiztun bezala ahalduntzeko Gazte Topaketak antolatu dituzte, Salto lelopean. “Esperientzia positibo eta erakargarria” eskaini nahi izan dute. “Norbanakotik komunitatera” salto egin dezaten; “arrotzetik etxekora”; “inertziatik kontzientziara”; “arnasestuetatik arnasgunera”.\nTresnak, hautuak egiteko\n15 eta 18 urte bitarteko gazteentzat da ekimena, antolatzaileak jakitun baitira adin tarte horretan gazteak harreman sareak zabalduz joaten direla eta emozioetatik arrazoirako bidea hartzen hasten direla. “Geure burua kokatzen hasteko gaitasuna izaten dugu orduan”. Gallastegiren arabera, adin tarte horretako datu soziolinguistikoak “oso kezkagarriak” dira euskararen erabilerari dagokionez. “Herriz herri aldatu egiten dira datuak. Hainbat lekutan, %2 inguru hazi da euskararen erabilera, baina salbuespena da hori. Herri askotan sekulako beherakada izan du”. Uemako kidearen arabera, adin tarte “konplexua” da nerabezaroa, besteak beste, bakoitza “bere lekua bilatzen” aritzen delako. Hizkuntzari dagokionez, bide horretan haiei baliabideak ematea da topaketen funtzioa. “Nerabezaroan, taldearen onarpenaren fasean gaudenean, hautu batzuk egiten dira, eta horietako bat hizkuntzarena izaten da. Beraz, garrantzitsua da hautuak egin ahal izateko tresnak eskaintzea, eta, ondoren, nahi duen erabakia hartuko du bakoitzak”.\nEra berean, euskararen inguruko kontzientzia izateak efektu biderkatzailea duela azpimarratu du Gallastegik, eta hori da topaketen beste helburuetako bat: “Arnasguneek badute antena funtzio bat. Hau da, gazte bat, inertziaz, euskaraz bizi bada, eta inertziatik kontzientziara igaro eta jarrera aktiboa hartzen badu, erabilera handituz joango da”.\nFinean, euskararen lurgunea hedatzen jarraitu eta “gazte sare euskaltzalea” sortu nahi du Uemak. Hori guztia aisialdiarekin eta euskal kulturarekin lotutako egitarau “erakargarriarekin” egingo dute gazte topaketetan. Hango koordinatzaileak aurreratu du ez duela egitarau akademikoa izango; “oso ludikoa eta parte hartzailea izango da guztia”. Egitaraua oraindik ez dago guztiz itxita, baina, besteak beste, ginkanak, jolasak, kantaldiak, txangoak, parranda eta bisita eta kontzertu sorpresak izango dituzte.\nUemako kide diren udalerrien artean Orio erdigunean egonik, hango Itxaspe baserrian igaroko dute asteburua, eta elkar ezagutzeko aukera izango dute udalerri euskaldunetako gazteek. Izan ere, hezkuntza arloko arnasguneen proiektuan gertatu bezala, udalerri euskaldunetako gazteei zuzendu dizkiete topaketak, “gazteek kontzientzia har dezaten errealitate soziolinguistiko berezi batean bizi direla eta horrek aukerak ematen dizkietela”.\nAurreko astetik zabalik da izena emateko epea, eta lau modutara egin daiteke —30 euro balio du—: www.uema.eus webgunean; Uemaren sare sozialetan; 943-81 66 99 telefonoan; edo eskuorrietako datuak bete eta Enparan kalea 1, 2 a. 20730 Azpeitia edo hezkuntza@uema.eus helbideetara bidalita. Kopurua mugatua izango da, 45 lagun ingurukoa. Kopurua gainditzen bada, berriz, lurraldetasunaren eta generoaren irizpideak bermatuko dituzte, eta izena eman dutenen ordena hartuko dute kontuan.\nLehenengo topaketak izanik, aurtengoa “proba” izango da, eta ateak irekita utziko dituzte aurrera begira. “Erreferentziarik ez daukagunez, probatzeko esperientzia izango da. Etorkizunean ez dakigu zein egitura izango duen, baina oraingoa, behintzat, ongi pasatzeko eta gozatzeko asteburua izango da”.


Aldaketarako grina adierazi du Argentinako herriak | LAB SINDIKATUA\nNazioartea Idazkaritza Elkartasuna Aldaketarako grina adierazi du Argentinako herriak\nArgentinan atzo hauteskunde presidentzialak burutu ziren eta Alberto Fernandez eta Cristina Fernandezen aliantzaren ondorioz sorturiko Frente de Todos hautagaitzak bozen %48arekin hauteskundeak irabazi zituen, bozen %40a lortu zuen eskuineko hautagai eta lehendakari zen Mauricio Macri gaindituz. LABetik Argentinako herri osoa zoriondu nahi dugu, zeren, nahiz eta hauteskundeak Fernandez & Fernandez aliantzak irabazi, atzokoa bere duintasun guztiarekin Mauricio Macri neo-liberal eta eskuindarraren gobernu negargarriaren kontra errebelatu baitzen. Argentinako herri osoaren garaipen bat izan zen.\nAtzokoa, inolako zalantzarik gabe, herri osoaren garaipena bat izan zen. Abortu eskubidearen eta gizartearen eremu guztietan parekidetasun erreal baten alde borrokan dagoen mugimendu feministaren garaipen bat izan zen. Argentinako gobernuaren langileen eskubideen kontrako politika neo-liberalen aurka etengabeko mobilizazio batean egon den mugimendu sindikalaren garaipena ere izan zen, eta noski ostegunero-ostegunero egia, justizia, erreparazioa eta berriro ez errepikatzeko bermeak eta giza eskubide nahiz eskubide politiko, sozial eta askatasunen alde egiten diren mobilizazio guztiak babesten dituzten Plaza de Mayo-ko Amen garaipen bat ere izan zen.\nHorregatik, Argentinako herria zoriontzea eta hemen inor ez dela errenditzen gogoratzea besterik ez zaigu gelditzen. Atzo ez zen ezer bukatu, dena berritik hasi egin zen. Lan zentroetan, instituzioetan eta batez ere kalean borrokan eta lanean jarraitzea gelditzen da, atzoko hauteskundeetan Argentinako herriak adierazitako aldaketarako grina errealitate bihur dadin.